Peralatan Kebesaran Diraja Yang Di-Pertuan Agong

Esok merupakan satu lagi tarikh bersejarah buat negara kerana bakal menyaksikan upacara pertabalan DYMM Yang di-Pertuan Agong Ke-16, Al-Sultan Abdullah Ri’ayatuddin Al-Mustafa Billah Shah.

Hari itu bukan saja menyaksikan alat-alat kebesaran diraja dibawa dengan tertib tetapi juga menyaksikan baginda dan DYMM Raja Permaisuri Agong, Tunku Hajjah Azizah Aminah Maimunah Iskandariah memakai sepersalinan pertabalan yang halus lagi indah. Seperti mana negara-negara beraja, setiap alat kebesaran diraja yang digunakan ada falsafah tersendiri.

1. Muskat

Muskat iaitu kot panjang berwarna hitam dengan hiasan kerawang emas adalah pakaian rasmi Seri Paduka Baginda Yang di-Pertuan Agong. Reka bentuk baju ini diambil daripada corak pakaian tradisi masyarakat Oman dan ia turut menjelaskan penggunaan nama Muskat (sempena nama ibu negara Oman, Muscat).

Selain diinspirasikan daripada corak pakaian Oman, ia juga mengambil inspirasi daripada baju sikap Kedah yang merupakan pakaian rasmi pegawai-pegawai kerajaan Kedah ketika itu. Pakaian rasmi ini mula dipakai pada 1960 semasa upacara pertabalan Yang di-Pertuan Agong Ketiga iaitu Almarhum Tuanku Syed Putra Alhaj ibni Almarhum Syed Hassan Jamalullail.

Muskat hanya dipakai pada acara tertentu seperti pada Hari Pertabalan dan Hari Keputeraan, semasa lawatan rasmi baginda ke negeri-negeri di seluruh Malaysia dan perasmian persidangan Parlimen.

Istimewanya sempena upacara pertabalan kali ini, Sultan Abdullah dijangka menyarung muskat yang direka dengan mengambil inspirasi daripada muskat yang dipakai oleh ayahanda baginda, Almarhum Sultan Haji Ahmad Shah Al-Musta’in Billah pada hari pertabalan baginda sebagai Yang di-Pertuan Agong Ketujuh.

Menurut Datuk Paduka Maharaja Lela Azuan Effendy Zairakithnaini, baginda ingin memakai muskat kepunyaan Almarhum Paduka Ayahanda untuk upacara pertabalan itu tetapi hasratnya itu tidak kesampaian berikutan saiz muskat yang tidak sesuai dengan tubuh baginda.

2. Tengkolok Diraja

Tengkolok Diraja merupakan tengkolok yang diperbuat daripada kain songket berwarna hitam bersulam benang emas. Tanjak ini dibuat mengikut saiz kepala baginda. Lilitan tengkolok atau solek mengikut corak lilitan Dendam Tak Sudah yang berasal dari Negeri Sembilan.

Pada bahagian hadapan tanjak, lambang anak bulan dan bintang pecah empat belas diletakkan di situ dan diperbuat daripada emas putih. Di bahagian tengah bintang itu pula merupakan lambang kerajaan Malaysia.

Sempena upacara pertabalan baginda, Sultan Abdullah akan menyarung tengkolok sama yang digunakan ayahandanya, Almarhum Sultan Haji Ahmad Shah semasa upacara pertabalan baginda sebagai Yang di-Pertuan Agong Ketujuh.

3. Pending Diraja dan Keris
Pendek Diraja

Pending Diraja dan Keris Pendek Diraja juga merupakan sebahagian daripada persalinan istiadat pertabalan. Ia diperbuat daripada emas sepuluh mutu bertatah bersulamkan permata delima dan di tengah-tengahnya tertera lambang kerajaan Persekutuan.

Tali bengkungnya diperbuat daripada kain sakhlat bertekat berbunga-bunga dengan benang emas. Keris Pendek Diraja pula diperbuat daripada mata keris lama dengan berhulu dan bersarungkan gading yang bertatahkan emas.

Hulu keris ini dinamakan Hulu Pekaka dan berupa kepala Garuda, manakala pada sampir keris diterapkan dengan Lambang Kerajaan Persekutuan. Keris ini merupakan salah satu pakaian kebesaran diraja dan seperti Keris Panjang Diraja, hanya Yang di-Pertuan Agong sahaja yang boleh memakainya.

4. Keris Panjang Diraja

Dalam setiap upacara pertabalan Yang di-Pertuan Agong, sudah menjadi resam bagi Datuk Paduka Maharaja Lela mempersembahkan Keris Panjang Diraja kepada baginda. Dari situ, DYMM Yang di-Pertuan Agong akan menerima, mengeluarkan keris daripada sarungnya dan mengucupnya.

Menurut Azuan Effendy, keris ini merupakan lambang kebesaran dan kekuasaan kerajaan. Ia bersalut emas dari hulu hingga sarung dan pada bahagian atas sampir, mempunyai lambang kerajaan Persekutuan dan 11 buah negeri Tanah Melayu. Sementara mata kerisnya ditempa daripada besi waja yang diambil daripada 11 bilah keris negeri-negeri berkenaan. Manakala hulu keris berbentuk tapak kuda dengan hiasan buah jering.

5. Cogan Alam dan Cogan Agama

Cogan Alam ialah sebatang tongkat perak sepanjang 162.66 sentimeter atau bersamaan lima kaki empat inci. Pada sekeliling bulatan di atas tongkat merupakan lambang 11 buah negeri Tanah Melayu dan diperbuat daripada emas.

Bulatan ini ditanggung oleh empat lembaga harimau yang berdiri. Harimau-harimau ini merupakan simbol kegagahan raja rimba itu dalam mempertahankan negara. Sementara tongkatnya pula dihiasi motif enam tangkai padi daripada emas.

Pada bahagian paling atas pula, wujud ukiran anak bulan dan bintang diperbuat daripada emas yang melambangkan agama Islam sebagai agama rasmi dan teras utama negara.

Sementara Cogan Agama pula merupakan sebatang tongkat perak sepanjang 155.04 sentimeter atau lima kaki satu inci. Pada bahagian batang dan hulunya, ia diukir dengan dua kalimah syahadah yang bermaksud ‘Tiada Tuhan yang disembah melainkan Allah dan Nabi Muhammad itu pesuruh Allah’.

Pada bahagian bawah kalimah itu pula, terdapat petikan ayat suci al-Quran yang bermaksud ‘tiada pertolongan melainkan dengan pertolongan ALLAH.’ Manakala pada puncak tongkat terdapat ukiran anak bulan dengan bintang pecah lima diperbuat daripada emas.

6. Gendik Diraja dan Kalung
Diraja

Gendik Diraja dan Kalung Diraja merupakan pakaian istiadat khas untuk Raja Permaisuri Agong pada hari pertabalan Yang di-Pertuan Agong dan untuk istiadat-istiadat kebesaran diraja yang lain. Gendik Diraja atau pemeles diperbuat daripada emas putih bertatah penuh dengan permata berlian berbunga awan larat.

Sementara di tengah-tengahnya, wujud elemen awan larat terdapat anak bulan dengan bintang dengan kedua-duanya diperbuat daripada emas putih. Gendik ini direka khas supaya boleh dipisahkan menjadi loket dan kerongsang.

Sementara
Kalung Diraja pula ialah rantai leher yang diperbuat daripada emas putih
bertatah penuh dengan permata berlian. Kalung ini juga merupakan sebahagian
daripada pakaian kebesaran yang dipakai oleh Raja Permaisuri Agung semasa
upacara pertabalan dan istiadat-istiadat diraja lain. Dan seperti gendik,
kalung ini boleh juga dipisahkan dan menjadi sepasang subang, kerongsang dan
kerabu.

7. Alat peperangan masa silam

Selain semua ini, peralatan diraja lain yang mengiringi istiadat pertabalan ialah peralatan perang masa silam terdiri daripada Cokmar, Pedang, Keris Panjang, Sundang Diraja, Payung Ubur-Ubur Kuning 20 Kaki dan 20 batang Tombak Berambu berlok tiga.

Cokmar yang biasa dilihat semasa sidang Dewan Rakyat dan Dewan Negara merupakan dua batang tongkat pendek berhulukan kubah, diperbuat daripada perak dan berukuran 81.32 cm. Sementara Pedang, Keris Panjang dan Sundang Diraja merupakan senjata tradisi Melayu lama. Pada bahagian hulu dan sarung keris panjang dan sundang mengandungi pelbagai jenis ukiran yang halus dan indah.

Payung
Ubur-Ubur Kuning 20 Kaki ialah payung yang memayungi Yang di-Pertuan Agong dan
Raja Permaisuri Agong semasa upacara pertabalan berlangsung. Warna kuning
melambangkan warna diraja dan ia diperbuat daripada kain sutera berwarna kuning
diraja dengan puncaknya ialah anak bulan dan bintang yang melambangkan baginda
sebagai ketua agama Islam. Manakala Tombak Berambu berlok tiga ini diperbuat
daripada tombak-tombak pusaka dari 11 buah negeri di Semenanjung Malaysia.

RUJUKAN:

1.
Astro Awani. (2019). 6 alat lambang kedaulatan Raja-Raja Melayu. http://www.astroawani.com/berita-malaysia/6-alat-lambang-kedaulatan-raja-raja-melayu-195322

2.
Bernama. (2019). Peralatan kebesaran Diraja lambang Kedaulatan Yang di-Pertuan
Agong. Sinar Harian. https://www.sinarharian.com.my/article/40034/BERITA/Nasional/Peralatan-kebesaran-Diraja-lambang-Kedaulatan-Yang-di-Pertuan-Agong

3.
Ahmad Razali, Rhoma dan Mamat, Siti Baaqiah. (2017). Istiadat pertabalan Agong
julang sistem Raja Berpelembagaan. Berita Harian. https://www.bharian.com.my/node/274146


Istana Tsar Terakhir Russia Dibuka Sebagai Muzium

Sebelum Bolshevik dan Revolusi Rusia 1917, Rusia sebelum itu diperintah oleh Tsar dengan Tsar terakhir ialah Nicholas II (1 November 1894 – 15 Mac 1917). Hari ini, masih ramai warga Rusia yang mengingati para Tsar yang pernah memerintah negara berkenaan. Justeru, tidak hairanlah mengapa ramai menyambut baik pembukaan semula Istana Alexander sebagai muzium pada Ogos lepas.

Istana ini pada asalnya dibina pada tahun 1796 atas titah Maharani Catherine the Great. Ia dibina sebagai hadiah kepada cucunda kesayangan baginda, Tsar Alexander I. Ia merupakan sebahagian daripada kompleks istana di Tsarskoye Solo yang terletak di luar St Petersburg yang merupakan ibu negara Rusia ketika itu.

Selepas Revolusi Rusia 1905 tercetus, cicit Alexander iaitu Nicholas II memilih memindahkan keluarga baginda ke situ. Keputusan ini dibuat bagi menjamin keselamatan mereka daripada an.ca.man golongan anarkis dan pelampau.

Bukan satu rahsia semasa tempoh ini, rusuhan kerap berlaku. Malah, nenda baginda Tsar Alexander II mangkat di St Petersburg pada 1881 selepas tiga se.ra.ngan b.o.m yang dilakukan oleh golongan anarkis. Selepas menyaksikan sendiri kecederaan parah yang dialami baginda akibat se.ra.ngan berkenaan di Istana Musim Sejuk sebelum mangkat, Nicholas II tidak mahu perkara sama berulang kepada keluarga baginda.

Apabila Revolusi Rusia 1917 tercetus, baginda memilih untuk bersatu semula dengan keluarganya di Istana Alexander daripada memimpin pasukan ten.te.ra menghadapi revolusi yang berlaku.  Bagi sesetengah pakar, ada yang menganggapnya sebagai terlalu mementingkan diri. Tetapi bagi pendukung Gereja Ortodoks Rusia, kesediaan baginda menerima takdir di hadapannya merupakan tanda kerendahan dirinya.

Seluruh keluarga Romanov kemudiannya dibawa ke Yekaterinburg pada April 1918 sebelum dibu.n.uh di Rumah Ipatiev pada 17 Julai 1918. Disebabkan insiden ini, pihak gereja mengelaskan keluarga Romanov termasuk Nicholas II sebagai pemegang panji semangat. Ia merupakan gelaran lain kepada penganut gereja yang berdepan penderitaan dan kema.ti.an dengan kepatuhan terhadap agama yang tinggi.

Selepas Pe.ra.ng Dunia Kedua (WWII), kebanyakan istana di Tsarskoye Solo termasuk Istana Alexander tidak mempunyai tingkap dan bumbung. Menurut pengarah muzium Tsarskoye Solo, Olga Taratynova, pada ketika itu, rakyat merasakan ia perlu dibaiki dan dibina semula seperti sebelumnya. Kesatuan Soviet yang dianggap berlawanan dengan Tsar memilih melakukannya atas sebab politik.

Setelah itu, ia kemudiannya menjadi destinasi pelancongan penting dan menjadi simbol sejarah Rusia. Tetapi usaha itu tidak terhenti di situ saja. Pada 2011, kerajaan Rusia meluluskan usaha membina semula suite peribadi milik Nicholas II dengan perbelanjaan sebanyak AS$28 juta. AS$12 juta daripadanya disumbang oleh muzium dan sumbangan derma jutawan.

Usaha membina semula Istana Alexander dan ruang dalamannya bukan sesuatu yang mudah seperti diakui salah seorang arkitek utama projek Maria Ryadova, 40. Ini kerana mereka perlu bergantung kepada ribuan imej dan gambar lama, sesetengah daripadanya terlalu kabur untuk dijadikan panduan. Selain itu, mereka perlu meninjau kawasan sekitar bagi mencari artifak yang diharap dapat melengkapkan imej istana berkenaan.

Selepas lebih sedekad, kini usaha mereka menyaksikan Istana Alexander menjadi tumpuan pengunjung. Bagi sesetengah pakar, pembukaan semula istana yang dibina atas arahan Catherine the Great itu sebagai simbol perdamaian Rusia dengan sistem diraja mereka.

RUJUKAN

Nechepurenko, I. (2021, 27 Oktober). Russia reopens the last czar’s palace as museum, a century after his ex.ec.ution. New York Times.

Sumber gambar: Mary Gelman/New York Times.


Mengapa Huawei Diragui Dunia?

Syarikat gergasi China ini menerima beberapa tentangan hebat daripada beberapa buah negara kebelakangan ini.

Hal ini kerana Huawei dikatakan mempunyai hubungan yang rapat dengan kerajaan China hari ini.

Perkara ini dilihat sebagai ancaman keselamatan terhadap Amerika Syarikat, negara Eropah dan negara sekutunya.

Tetapi tuduhan-tuduhan ini disangkal oleh Huawei.

Buat pengetahuan anda, Huawei merupakan pembekal alatan telekomunikasi terbesar dunia dan bercadang untuk menguasai dan memonopoli teknologi 5G.

Tekanan daripada negara-negara Eropah dan AS menyukarkan mereka merealisasikan pelan ini.

Latar belakang pengasas Huawei menambahkan kerisauan dan keraguan terhadap integriti Huawei. Ren Zhengfei merupakan bekas ahli teknologi di People Liberation Army.

Terdapat syak wasangka bahawa Huawei menggunakan alatan telekomunikasi mereka untuk mengintip negara luar.

Betul ke Huawei melakukan aktiviti pengintipan?Pada tahun 2003, Huawei telah dituduh mencuri harta intelek sebuah syarikat AS iaitu Cisco.

Tahun lalu pula, CFO Huawei, Meng Wanzhou ditahan di Kanada kerana telah melanggar sekatan AS terhadap Iran.

Februari 2018, ketua US Intelligence Agency memberitahu senate mereka supaya tidak lagi menggunakan peralatan Huawei dan ZTE dalam agensi kerajaan. Mereka menyarankan supaya kerajaan AS menggunakan teknologi dan kelengkapan daripada syarikat AS.

Hasilnya, pada bulan Ogos 2018, Kongres AS dan President AS, Donald Trump menandatangani RUU bagi mengharamkan agensi AS penggunaan alatan telekomunikasi daripada syarikat China.

Australia dan New Zealand turut mengikuti langkah AS dengan mengharamkan penggunaan teknologi 5G Huawei di negara mereka.

Di UK pula, syarikat telekomunikasinya BT Group mengumumkan mereka tidak akan menggunakan sebarang teknologi Huawei dalam rangkaian mereka. Di Perancis juga begitu.

Tapi sehingga kini masih belum ada bukti yang jelas sama ada Huawei menggunakan teknologi mereka bagi tunjuan pengintipan.

Atau tindakan ini sekadar menghalang kebangkitan China untuk menguasai ekonomi dunia? Seperti mana perang dagangan US-China.

Adakah isu keselamatan ini direka semata-mata?

Jika anda perhatikan, syarikat China kini mula mendominasi pasaran telefon pintar dunia. Bagi tahun 2018, market share dipegang oleh Samsung(Korea Selatan) , kedua Huawei(China), ketiga Apple (AS) dan keempat Xiaomi(China).

Selagi belum ada bukti yang kukuh, tiada kesimpulan yang boleh dibuat.

Artikel adalah sumbangan page kembar The Patriots, My Two Cents.


Mitos Dan Fakta Berkenaan James Bond

Tanpa sebarang keraguan, kita suka filem-filem genre perisikan yang tidak pernah menghampakan dengan aksi-aksi lagak ngeri yang mendebarkan dan cerita-cerita menghiburkan walaupun ada sesetengahnya bersifat tidak masuk akal. Dalam kes siri filem James Bond yang sudah menampilkan enam pelakon yang memegang watak ikonik itu, ada saja cerita menarik yang menyelubungi siri berkenaan dari mitos berkaitan perisikan sehinggalah fakta di sebalik filem-filem Bond.

1. Kita semua tahu kebanyakan versi kuartermaster Perkhidmatan Perisikan Rahsia (SIS/MI6) atau pembuat senjata dan peralatan Bond ialah Q dan kesemua pelakon yang membawa watak berkenaan ialah lelaki. Dan sejak filem Skyfall (2012), peranan berkenaan diisi oleh suara di sebalik watak Paddington, Ben Whishaw. Tetapi tahukah anda, versi sebenar Q di SIS sebenarnya diisi oleh seorang wanita dan ini didedahkan sendiri oleh ketua SIS, Alex Younger semasa upacara anugerah Women in IT pada tahun 2017.

2. Menerusi ucapan sama, Younger turut mendedahkan stereotaip yang menyatakan individu yang seharusnya menyertai MI6 ialah individu yang elegan atau pernah melanjutkan pelajaran ke institusi berprestij seperti Oxford atau Cambridge adalah tidak tepat. Menurut beliau, stereotaip sebegini mengganggu usaha agensi berkenaan merekrut individu berbakat dari pelbagai kelompok termasuk wanita. Proses perekrutan individu dari pelbagai kelompok dilihat menambah kemahiran kepada agensi selain membantu SIS membuat keputusan tepat dalam setiap operasi yang dijalankan.

3. Ramai menganggap lesen membunuh atau license to kill itu hanyalah fiksyen semata-mata. Berdasarkan kenyataan Michael Smith menerusi bukunya SIX: The Real James Bonds, ianya memang wujud dan hanya diberi kepada pegawai perisikan elit SIS. Antara insiden yang dikatakan ada kaitan dengan perbuatan ini ialah pembunuhan Grigori Rasputin dan cubaan bunuh ke atas presiden Mesir, Gamal Abdel Nasser. Walaupun ia dianggap tidak wujud secara rasmi, Smith menambah, “Ia memberikan mereka hak untuk melakukan perkara yang dianggap jenayah di United Kingdom seperti pembunuhan atau bigami, selagi mana misi berkenaan diluluskan oleh Setiausaha Luar.”

Bagaimanapun, lesen ini tidaklah seeksklusif seperti yang disangka kerana ia turut digunakan oleh agensi-agensi perisikan lain. Agensi perisikan Soviet, Jawatankuasa Keselamatan Negara (KGB) menggelar pembunuhan yang dilakukan ejennya sebagai kerja basah (wet job). Bagaimanapun, berdasarkan pengalaman dua pegawai perisikan MI6 yang ditemubual oleh akhbar Daily Telegraph, mereka lebih suka bekerja secara senyap-senyap dan enggan menarik perhatian sesiapa.

4. Menerusi buku sama, Smith turut mendedahkan pengenalan angka 00 yang amat sinonim dengan dunia Bond. Hakikatnya di dunia sebenar, sistem itu sudah wujud dengan ketua stesen MI6 akan diklasifikasikan dengan lima angka, dua digit yang menunjukkan negara di mana stesen berkenaan wujud sebelum disusuli dengan angka 000. Misalnya, bagi ketua stesen di Jerman, pengenalannya ialah 12000 dengan ejen pertama dikenali dengan angka 12001 dan seterusnya.

5. Tiada siapa boleh lupa adegan gadis Bond, Jill Masterson mati selepas dilitupi cat emas dari hujung rambut hingga hujung kaki. Tetapi bagi seorang pakar dermatologi, David E. Bank, adegan berkenaan adalah fiksyen semata-mata dan tidak berlaku di dunia sebenar. Melainkan sekiranya seseorang itu dicelup dengan emas yang dicairkan yang hanya mengakibatkan seseorang itu terbakar, ia sesuatu yang bersifat mustahil. Dan jika cat yang digunakan itu mengandungi toksik sekalipun, kesannya tidak akan dirasai dalam sekelip mata kerana ia perlu menembusi saluran darah seseorang itu. Mythbusters pernah menguji kisah ini semasa musim pertama siri berkenaan. Walaupun kematian tidak berlaku akibat cat emas, ia masih boleh mengakibatkan perubahan suhu badan dan tekanan darah peserta eksperimen, dalam kes ini hos rancangan itu iaitu Adam Savage.

6. Jaws merupakan antara musuh ikonik yang pernah dihadapi Bond dalam The Spy Who Loved Me dan Moonraker. Tetapi untuk pengetahuan anda, kekuatan gigi besi yang ditampilkan Jaws dalam dua filem berkenaan adalah fiksyen semata-mata menurut seorang doktor gigi bernama Matthew Messina. Messina menambah antara sebab ia tidak boleh dicapai kerana masih terikat dengan otot dan tulang. Selain itu, ia juga amat terdedah kepada magnet dan berpotensi merosakkan gigi dan keracunan dalam badan berikutan pendedahan terhadap bahan murah seperti nikel jika ia termasuk dalam saluran darah.

Selain itu, nama Blofeld tidak pernah dinyatakan secara terbuka dan hanya dinyatakan secara tersirat. Ini disebabkan berlakunya pertelagahan antara Eon Productions dengan penerbit, Kevin McClory pada tahun 1980-an hingga mendorong penerbit itu menerbitkan filem Never Say Never Again. Isu ini akhirnya selesai menerusi satu penyelesaian antara estet McClory dengan Metro-Goldwyn-Mayer (MGM) pada 2013 dan ia digunakan secara rasmi untuk filem Spectre.

SUMBER


Segi Tiga Bermuda: Misteri Besar Lautan Atlantis

Segi Tiga Bermuda dianggap satu bahagian misteri Lautan Atlantik yang masih gagal dijelaskan sehingga ke hari ini. Ini kerana kawasan yang disempadani oleh Miami, Bermuda dan Puerto Rico ini menjadi antara tempat puluhan kapal dan pesawat hilang sehingga hari ini. Sebab kehilangan masih tidak dapat dijelaskan dan ini membawa kepada kemunculan pelbagai teori untuk menjelaskannya dari makhluk asing hinggalah fenomena semulajadi. Ini ditambah dengan fakta ia menjadi laluan utama penduduk tanpa sebarang insiden makin membuatkan kepala penyelidik dan saintis berasap.

Kawasan yang dikenali sebagai Segi Tiga Bermuda ini meliputi kawasan laut seluas 500,000 batu persegi hingga ke titik paling selatan di Florida. Rekod pertama tentang kawasan tersebut dicatatkan semasa perlayaran Christopher Columbus ke Dunia Baru. Dalam perjalanan, beliau melaporkan melihat bara api yang besar (berkemungkinan sebuah meteor) yang jatuh ke dalam laut pada satu malam. Beberapa minggu selepas insiden itu, Columbus dan krewnya melaporkan melihat cahaya aneh yang wujud dari kejauhan. Selain melihat cahaya aneh di ufuk, mereka turut melaporkan gangguan pada kompas pelayaran. Perkara ini berlaku kerana Segi Tiga Bermuda merupakan antara beberapa tempat di bumi yang menyaksikan pertembungan utara magnetik dan utara sebenar.

Selain rekod Columbus, skrip pementasan teater William Shakespeare yang bertajuk The Tempest dikatakan turut merujuk kepada Segi Tiga Bermuda. Para pengkaji mendakwa skrip yang merujuk kepada insiden kemalangan kapal Sea Adventure/Sea Venture di Bermuda ini pada tahun 1610 dikatakan berpunca daripada kawasan berkenaan. Namun, laporan-laporan pelik yang menyelubungi kawasan itu tidak menarik perhatian orang ramai sehinggalah abad ke-20 menerusi peristiwa kehilangan kapal kargo Tentera Laut Amerika Syarikat (US Navy), USS Cyclops. Kapal yang berukuran panjang 542 kaki yang membawa 300 orang krew dan anak kapal serta muatan 10,000 tan manganese ini hilang antara Barbados dengan Teluk Chesapeake. Kapal tersebut tidak pernah mengeluarkan isyarat kecemasan SOS disebalik dilengkapi dengan peralatan canggih dan usaha mencari bangkainya menemui kegagalan. Bila mengulas insiden malang yang melanda Cyclops, Presiden US ketika itu Woodrow Wilson berkata, “Hanya Tuhan dan laut saja yang tahu apa yang menimpa kapal yang hebat itu.”

Sejak itu, corak kehilangan kapal atau pengabaian kapal mula terbentuk di Segi Tiga Bermuda. Beberapa bulan selepas Perang Dunia Kedua tamat secara rasmi, lima pesawat pengebom US Navy yang membawa 14 orang juruterbang dan krew berlepas dari Fort Lauderdale, Florida sebagai sebahagian daripada penerbangan latihan mereka. Tetapi apabila pesawat utama misi yang dikenali sebagai Penerbangan 19 mengalami masalah kompas, kumpulan pesawat mengalami masalah menentukan arah mereka dan terbang tanpa sebarang arah sebelum terpaksa mendarat di atas air. Pada hari yang sama, sebuah pesawat penyelamat yang ditugaskan menyelamatkan krew Penerbangan 19 turut hilang semasa berada di Segi Tiga Bermuda. Satu misi mencari dan menyelamat digerakkan dan selepas berminggu-minggu usaha digerakkan, satu laporan US Navy mengisytiharkan mereka sudah hilang seolah-olah telah terbang ke Marikh.

Apabila penulis Vincent Gaddis memperkenalkan frasa Segi Tiga Bermuda dalam satu artikel majalah tahun 1964, lebih banyak insiden kehilangan dilaporkan termasuk tiga pesawat penumpang yang terhempas walaupun pada awalnya telah menghantar mesej semuanya baik. Legenda yang menyelubungi Segi Tiga Bermuda ini semakin bertambah menerusi beberapa buku yang dihasilkan Charles Berlitz termasuk dakwaan ianya ada kaitan dengan tamadun Atlantis yang dinyatakan oleh cendekiawan Yunani, Plato. Berlitz turut mendakwa sisa runtuhan tamadun berkenaan berada di dasar segi tiga itu. Namun, kebanyakan dakwaan mengarut ini dibakulsampahkan oleh komuniti saintifik kerana tidak tepat, enggan mengambil kira fenomena semulajadi dan mempromosikan idea-idea pseudosaintifik. Sejak itu, lebih ramai penyelidik dan pengikut pseudosains mendakwa Segi Tiga Bermuda berbahaya atas banyak sebab dari kawasan tumpuan makhluk asing hinggalah raksasa-raksasa laut. Sementara komuniti saintifik cuba menjelaskan Segi Tiga Bermuda berpunca daripada sebab-sebab semulajadi seperti letusan metana dari dasar laut atau anomali magnetik.

Setakat ini, tiada satu pun teori yang dapat menjelaskan insiden-insiden misteri yang berlaku di Segi Tiga Bermuda. Bak kata seorang skeptik, mendapatkan punca sebenar bagi setiap kehilangan yang berlaku di Segi Tiga Bermuda lebih sukar berbanding mendapatkan punca setiap kemalangan kereta sama di Arizona. Dan di sebalik semua cabaran maritim yang berlaku di situ, ia tidak diklasifikasikan sebagai tempat merbahaya menurut firma insuran terkemuka Lloyd’s of London. Kenyataan tersebut turut disokong oleh Perkhidmatan Pengawal Pantai Amerika Syarikat yang menyatakan kebanyakan punca kemalangan pesawat dan kapal di situ berpunca daripada perkara fizikal (kesilapan manusia, kesilapan peralatan dan seumpamanya) dan tiada punca yang bersifat alam ghaib yang menyumbang kepada kemalangan di situ.

RUJUKAN:

History.
(2010). Bermuda Triangle. https://www.history.com/topics/folklore/bermuda-triangle


Falasi Harun Yahya: Atlas of Creation

Persoalan bagaimana kita wujud di dunia ini merupakan salah satu persoalan yang samar samar terjawab dalam kotak minda manusia. Jadi tidak hairan lah perdebatan isu isu yang berkenaan dengan tema tersebut masih hangat walaupun telah diperdebatkan berkurun lamanya. Dengan penerbitan Atlas of Creation, ramai para kreasionisme telah mengangkat Atlas of Creation (AoC) sebagai benteng pertahanan hujah kreationisme. Malah, saya masih ingat detik detik persekolahan saya apabila Harun Yahya dicanang sebagai penulis yang menghubungkan sains dan Islam.

Namun sebagai seorang pelajar jurusan biologi di sebuah universiti Islam tempatan, saya tidak dapat menutupkan mata saya terhadap falasi falasi yang ada pada Atlas of Creation. Atlas of Creation merupakan sebuah karya yang menjadi salah satu contoh agung “matlamat menghalalkan cara”. Hujah tidak pernah sesekali diperkuatkan dengan penipuan.

Ingin saya tekankan bahawa, AoC bukan lah satu karya yang anda boleh angkat dalam mempertahankan kewujudan tuhan. Tidak wajar untuk seseorang mempertahankan tuhannya dengan penipuan.

Struktur hujah Atlas of Creation dimulakan dengan pengenalan terhadap fossil. Selepas itu Harun Yahya menekan bahawa fossil yang ada sudah cukup banyak dan semuanya menunjukkan bahawa organisma tidak berubah. Harun Yahya juga menyatakan yang Darwin sangat takut dengan apa yang fossil mampu buat, iaitu membuktikan bahawa teori evolusinya tidak benar sama sekali. Kenyataan Harun boleh dilihat dalam potongan teks daripada bab berkenaan fossil dalam jilid pertama edisi ke-13 Atlas of Creation:

“Present-day data show that the fossil record is extraordinarily rich. Based on hundreds of millions of fossil specimens obtained from different regions of the world, some 250,000 separate species have been described—many of which bear an extraordinary resemblance to the approximately 1.5 billion species alive today. Given the absence of any intermediate form despite such a wealthy fossil record, it is impossible any such intermediate forms will emerge from new excavations.”

Apa yang Harun Yahya nyatakan dalam bab berkenaan fossil ini sudah tentunya salah pada mata ahli sains oleh kerana beberapa sebab.

Pertama sekali, sebenarnya, jumlah fossil yang dijumpai sehingga kini sangat sedikit oleh kerana syarat syarat pembentukan fossil yang sangat spesifik. Bilangan fossil ini merupakan isu relatif. Jika dikira, sememangnya bilangan fossil ini kelihatan banyak, namun, fossil hanya mewakili kurang daripada 1 peratus jumlah organisma yang pernah wujud. Oleh kerana itu, analisis melalui pemerhatian terhadap fossil mempunyai batasnya yang tersendiri. Namun begitu, dengan penemuan metodologi analisis biokimia dan genetik, kita dapat melangkau batas batas yang wujud dalam kajian berasaskan pemerhatian fossil sahaja. Harun Yahya, tidak mendalami kajian melalui analisis biomolekul dalam usaha membuktikan kecacatan evolusi.

Dakwaan bahawa Darwin takut akan kemampuan fossil mampu meruntuhkan teori evolusi tidak dinyatakan dengan tepat, malah kelihatan diubah daripada kenyataan asal Darwin. Harun menggambarkan seperti Darwin risau bahawa fossil sebenarnya telah menunjukkan organisma tidak pernah berubah akan menjatuhkan teori evolusinya. Namun, apa yang sebenarnya Darwin ingin sampaikan ialah ketiadaan fossil peralihan setakat ini (merujuk kepada waktu penerbitan buku “On the Origin of Species”) akan menjadi hujah paling berat yang mampu menentang teori evolusi, yang pada masa itu masih dalam tahap hipotesis. Darwin, menulis dalam bukunya “On the Origin of Species”:

“I endeavoured, also, to show that intermediate varieties, from existing in lesser numbers than the forms which they connect, will generally be beaten out and exterminated during the course of further modification and improvement. The main cause, however, of innumerable intermediate links not now occurring everywhere throughout nature depends on the very process of natural selection, through which new varieties continually take the places of and exterminate their parent-forms. But just in proportion as this process of extermination has acted on an enormous scale, so must the number of intermediate varieties, which have formerly existed on the earth, be truly enormous. Why then is not every geological formation and every stratum full of such intermediate links? Geology assuredly does not reveal any such finely graduated organic chain; and this, perhaps, is the most obvious and gravest objection which can be urged against my theory. The explanation lies, as I believe, in the extreme imperfection of the geological record.

In the first place it should always be borne in mind what sort of intermediate forms must, on my theory, have formerly existed. I have found it difficult, when looking at any two species, to avoid picturing to myself, forms directly intermediate between them. But this is a wholly false view; we should always look for forms intermediate between each species and a common but unknown progenitor; and the progenitor will generally have differed in some respects from all its modified descendants.” pp 279-280

Pada waktu itu, tiada fossil peralihan dijumpai yang mampu menyokong kaitan antara species yang sudah berevolusi dengan moyangnya. Namun adalah perlu untuk diingatkan bahawa, dua tahun setelah penerbitan buku Darwin ini, fossil Archaeopteryx yang menunjukkan transisi antara sifat reptilia kepada sifat burung ditemui. Harun mencanang idea yang ketiadaan fossil yang menunjukkan sifat peralihan merupakan satu bukti nyata menunjukkan keraphuhan teori evolusi. Kita akan melewati isu ini sebentar lagi.

Sebagai seorang ahli biologi, saya tidak gemar menggunakan istilah seperti fossil peralihan dan fossil hidup kerana istilah yang digunakan semenjak zaman Darwin ini mempunyai masalahnya yang tersendiri. Ahli ahli biologi telah sepakat untuk tidak menggunakan istilah ini untuk merujuk kepada fossil dalam kajian sains. Fossil peralihan, merujuk kepada fossil yang mempunyai sifat peralihan antara moyang dan keturunannya.

Sebagai contoh, Archaeopteryx mempunyai kedua-dua ciri dinasour dan burung, menunjukkan burung merupakan keturunan dinasour yang merupakan reptilia. Namun, penggunaan istilah fossil peralihan ini tanpa disertai dengan pemahaman biologi berkenaan evolusi seakan-akan menyatakan bahawa proses evolusi ini sebuah proses yang lurus ataupun linear. Harun, dalam hujah-hujahnya menunjukkan bahawa beliau memegang kepada konsep ini. Teori evolusi yang sebenar menggambarkan proses evolusi ini sebagai proses yang mencapah seperti ranting pokok. Oleh sebab itu, dalam perspektif sains, idea evolusi linear seperti digambarkan dalam illustrasi “March of Progress” itu salah.

Modus operandi Atlas of Creation adalah menunjukkan contoh fossil yang ditemui, menyatakan ianya berasal daripada jutaan tahun lepas dan kemudiannya membandingkan rupa fizikal fossil tersebut dengan organisma moden yang dikatakan serupa dengan fossil tersebut. Atlas of Creation akan mengulang kenyataan bahawa oleh kerana keserupaan kedua dua specimen fossil dan organisma moden ini, menunjukkan bahawa teori evolusi salah sama sekali. Oleh itu, semua organisma telah diciptakan dan tidak berubah sepanjang zaman. Mana mungkin evolusi itu benar.

Dan kenyataan seperti ini diulang, untuk setiap hujah yang berkaitan dengan fossil (secara jujurnya, untuk hampir keseluruhan buku tersebut). Atlas of Creation seakan akan tiada modal lain untuk dijual kepada pembaca dan berpegang kepada satu premis ini dalam hujahnya.

Dalam Atlas of Creation, Harun Yahya menggunakan teknik “cherry picking” untuk mempersembahkan isi hujahnya. Harun hanya akan mempersembahkan satu jenis fossil dalam perbandingannya antara fossil dan organisma moden. Malah, hanya fossil yang mirip dengan organisma akan diambil untuk ditunjukkan. Kadangkala, evolusi jelas dilihat melalui perbezaan anatomi, tetapi ia juga berlaku pada tahap molekular. Sebagai contohnya, salah satu organisma yang dianggap sebagai “fossil hidup”- Tuatara, kelihatan seperti seekor biawak, sebenarnya merupakan reptilia daripada order rhynchocephalia. Walaupun struktur tulangnya serupa dengan saudara saudaranya yang telah pupus, Journal Trends in Biology menunjukkan bahawa Tuatara merupakan vertebrata yang mempunyai kadar perubahan molekular yang paling tinggi.

Ini

lah masalah dengan istilah fossil hidup. Fossil hidup kebiasaannya merupakan organisma yang mempunyai anatomi serupa dengan saudaranya yang telah pupus. Oleh kerana itu, organisma fossil hidup ini selalu digambarkan sebagai organisma yang sama dengan saudaranya. Kalau kita menerima premis hujah fossil hidup merupakan organisma yang sama dengan apa yang ada dalam rekod fossil, maka kita akan menjumpai banyak fossil hidup di sekeliling kita! Sebagai contohnya, manusia, ginkgo, buaya, jaguar dan serigala kelabu. Walhal dalam analisis genetik dan biomolekul menunjukkan mereka telah banyak berubah. Atlas of Creation hanya menumpukan pemerhatian terhadap fossil, dan meninggalkan apa apa perbincangan daripada analisis genetik dan biomolekul walaupun menulis sebegini:

“But the facts can now be determined much more clearly than in Darwin’s day. The number of people who understand and choose to go along with the facts is rising, while those who believe in fairy tales and never seek to question them are ever fewer in number. Facts can no longer be concealed and swept aside, as was the case in Darwin’s time. Genetics, microbiology, paleontology, geology and all other branches of science constantly reveal a truth that Darwin and the supporters of Darwinism never wanted and perhaps never expected—the fact of creation.”

Jika Harun yakin yang sains tidak membelakangi premis organisma tidak pernah berubah, mengapakah beliau tidak memberikan hujah daripada bidang bidang tersebut?

Atlas of Creation sangat bermasalah dalam konteks pengetahuan taksonomi. Ilmu taksonomi merupakan cabang ilmu biologi yang menentukan dan memberi nama kepada sekumpulan organisma berdasarkan ciri asas yang sama. Atlas of Creation seakan akan ingin mengatakan hanya ada satu jenis lelabah, ginkgo, herring, ikan pari dan banyak lagi organisma yang dibincangkan. Walhal, hasil proses evolusi telah membuatkan kelas lelabah terdiri daripada 45,700 spesies. Harun jatuh kepada falasi yang menjadikan perkataan lelabah (dan organisma lain) kepada istilah rujukan umum kepada kelas organisma tersebut. Dalam Atlas of Creation, anda hampir tidak akan menjumpai nama saintifik organisma dalam hujah berkaitan dengan fossil.

Perubahan yang terjadi pada gambar keempat menandakan bahawa pentingnya untuk kita sebagai penganalisis buku Atlas of Creation mengambil berat tentang edisi berapakah yang sedang dibincangkan. Hal ini kerana fossil yang sama dirujuk kepada organisma yang boleh bertukar rupa. Organisma di dalam buku Atlas of Creation seakan akan “berevolusi” mengikut kehendak Harun sendiri.

Harun seakan akan tidak kisah menangkap muat mana mana organisma yang boleh disamakan dengan fossilnya. Belut Harun boleh bertukar daripada ular ke belut dan ke lamprey. Harun sendiri menjadi mangsa batas pemerhatian terhadap fossil yang tidak cukup sempurna. Fossil, tanpa ciri yang jelas menunjukkan ia tergolong di dalam jenis organisma apa, sukar untuk ditentukan spesiesnya.

Bukan hanya belut Harun sahaja yang bertukar rupa, malah Harun mempunyai tiram yang boleh bertukar menjadi kepah, kapis, kerang, ulat beluncas yang boleh bertukar menjadi ulat gonggok, kumbang yang boleh menjadi bermacam jenis serangga. Atlas of Creation di dalam keadaan kucar kacir.

Harun menganggap evolusi itu merupakan proses linear. Apabila dikatakan bahawa ayam berevolusi daripada T-rex bukanlah bermakna yang T-rex merupakan moyang ayam, tetapi lebih kepada T-rex merupakan saudara ayam dan mereka berkongsi moyang yang sama. Namun, disebabkan sifat pembentukan fossil dan penentuan umur fossil yang kurang tepat, identiti moyang kebiasaannya tidak dapat ditentukan. Hal ini dinamakan Kesan Signor-Lipps; oleh kerana rekod fossil hampir kebiasaanya tidak lengkap, sesebuah fossil tidak boleh dikatakan sebagai organisma terakhir (ataupun organisma terawal- Kesan Jaanusson) dalam sesebuah takson.

Berbalik kepada isu evolusi linear, Harun tidak menunjukkan yang evolusi sebenarnya berlaku dalam bentuk percambahan. Hubungan evolusi kebiasaannya ditunjukkan di dalam bentuk pohon phylogenetic seperti dibawah:

Harun melakukan kesalahan apabila hanya mengambil satu fossil yang mirip dengan organisma moden untuk diperbandingkan. Hal ini membuatkan Harun berfokus terhadap sebahagian kecil kawasan di dalam pohon phylogenetik.

Sebagai contohnya, dalam bahagian di mana Harun menunjukkan fossil belangkas, beliau mengatakan tiada apa pun yang berubah. Izinkan saya untuk menunjukkan kajian yang dijalankan oleh pensyarah kulliyyah saya berkenaan phylogeni molekul belangkas:

Keterbatasan fossil itu sendiri tidak dapat menunjukkan hubungan evolusi belangkas secara sepenuhnya. Jadi adalah perlu untuk seseorang itu menggunakan kaedah analisis biomolekul untuk melihat kehebatan ciptaan Allah.

Okay lepas ni kita nak masuk bab kelakar sedikit. Jadi maafkan saya jika hujah saya agak kosong kerana ada bahagian yang saya sendiri tergamam dengan hujah Harun.

Pertama sekali, Harun boleh terkeliru dengan fossil lelabah yang dikatakan sebagai lelabah ketam (keluarga Thomisidae) dengan ketam lelabah.

Harun tidak langsung menghiraukan perbezaan fizikal antara fossil dan organisma moden yang ditunjukkannya. Seakan akan Harun sendiri “fed up” dengan premis hujahnya yang membandingkan fossil dengan organisma moden. Macam mana ketam laut dalam boleh terperangkap dalam resin pokok daratan?

Mohon perjelaskan bagaimana ketab lelabah daripada keluarga Inachidae dibawah:

Sama dengan lelabah ketam daripada keluarga Thomisidae?:

Kemudian, dalam muka surat 743 hingga 745 jilid pertama Atlas of Creation, Harun kembali berhujah berkenaan dakwaannya terhadap ketiadaan fossil peralihan (kita dah dijelaskan mengapa istilah tersebut tidak sesuai dan fossil yang menepati ciri peralihan ada seperti Archaeopteryx dan fossil penyu). Hujah Harun (sebahagiannya) berbunyi sebegini:

“First of all, if living organisms had really transformed into entirely different creatures, there should have been numerous intermediate stages during their transformation process. The geological record should be filled with transitional fossils (i.e., fossils of creatures still in the process of evolving). However, of the roughly 100 million fossils unearthed so far, all belong to fully complete forms, which we are familiar with today. If evolution had really taken place, the Earth should have been filled with billions of fossils of those transitional forms. Moreover, millions of these creatures should have been deformed or unusually abnormal, due to mutations. According to evolutionist claims, every bodily organ came into being as the results of random mutations: While developing its functions, an abnormal organ underwent repeated mutations, each changing the existing abnormal structure into a different abnormal one. This claim demands that the Earth contain millions of such forms, each displaying different abnormalities in each separate phase. Yet there is not a single example of any.” pp744

Ya, mutasi merupakan salah satu mekanisme evolusi namun bukan semua mutasi akan kekal dalam susur galur keturunan dan berjaya diturunkan ke warisnya. Saya agak skeptikal adakah Harun tahu berkenaan Hukum Pewarisan Mendel?

Dan, bahagian ini disertakan dengan gambar gambar seperti berikut:

Haa……………?!

Saya apabila melihat gambar di atas dalam Atlas of Creation buat pertama kalinya:

Apa….yang..sekejap……haaaa?!

Apa yang Harun mahu sampaikan ni?

Tengkorak dengan tulang belakang sahaja? Makhluk apakah ini? Penanggal? Kalau rupa seperti ini yang sepatutnya menjadi fossil peralihan, peralihan daripada organisma apa kepada apa? Hominid bertangan dan berkaki empat, adakah itu sepatutnya seorang Lelaki Vitruvian? Fossil peralihan dan evolusi tak berlaku sebegini. Pada mata ahli sains gambar di atas ini sangat merepek.

Ramai yang tidak menyedari bahawa perbalahan mengenai evolusi dan penciptaan ini mempunyai pihak ketiga selain ahli kreasionisme dan ahli evolusi. Pihak ketiga dan pihak yang saya sendiri anuti ialah ahli تطور إلهي (tatawwur ilahi) ataupun falsafah evolusi bertuhan. Dalam falsafah tatawwur ilahi, evolusi sistem biologi dipandu dan dikawal oleh Allah sendiri dan konsep evolusi moden tidak bercanggah dengan agama.

Mutasi yang dikatakan terhasil daripada kebarangkalian rawak oleh penganut saintism sebenarnya bukanlah rawak tetapi salah satu alam yang terletak dibawah kekuasaan tuhan seperti yang difirmankan dalam Surah An’am Q6:59. Pada mata manusia, kebarangkalian tersebut mungkin rawak dan tidak boleh dikawal, namun kekuasaan Allah melangkau batasan manusia.

Cuma, saya sendiri tidak menerima pendapat berkenaan kejadian manusia dalam teori evolusi konvensional. Namun dalam Islam sendiri tidak menyatakan secara terperinci perihal kejadian jasad Adam. Kita sendiri kena mendalami ilmu evolusi demi membongkar riwayat sebenar kejadian manusia. Dengan alasan ini saya jadikan sebab mengapa saya tidak membincangkan isu isu perbalahan antara ahli kreationisma dan ahli evolusi yang tidak berasaskan sains di dalam Atlas of Creation.

Saya akui, dalam kalangan ahli evolusi Darwinism sendiri ada yang tidak berlandaskan sains dan hanya menunggang ilmu pseudosains sahaja. Jika mahu diulas secara penuh, saya boleh hasilkan sebuah buku ataupun rancangan TV untuk melewati segala isu di dalam Atlas of Creation.

Rujukan:

Alderton, D., Davies, V., & Mattison, C. (2007). Snakes and reptiles of the world. Hoo: Grange.

Backeljau, T., Jordeans, K., & de Frias Martins, A. (2011). TAXONOMY ALIVE AND KICKING: OR HOW TAXONOMY CAN HELP DEBUNKING CREATIONIST THINKING. Centre For Research In Biodiversity And Genetic Resources, Department Of Biology, University Of The Azores, (7), 241-291.

Buffetaut, E. (1979). The Evolution of The Crocodilians. Scientific American, (241), 130-145.

Burton, M., & Burton, R. (2002). International wildlife encyclopedia. New York: Marshall Cavendish.

Fossil Reptiles – Fossil Butte National Monument (U.S. National Park Service). (2018). Nps.gov. Retrieved 18 July 2018, from https://www.nps.gov/fobu/learn/nature/fossil-reptiles.htm

Freeman, S., & Herron, J. (2007). Evolutionary analysis (5th ed.). Upper Saddle River, NJ: Pearson Education.

Griffiths, A. (2001). Modern genetic analysis. New York: W.H. Freeman.

Grigg, G., Seebacher, F., & Franklin, C. (2001). Crocodilian biology and evolution. Chipping Norton, N.S.W.: Surrey Beatty & Sons.

Hay, J., Subramanian, S., Millar, C., Mohandesan, E., & Lambert, D. (2008). Rapid molecular evolution in a living fossil. Trends In Genetics, 24(3), 106-109. doi: 10.1016/j.tig.2007.12.002

Jennings, D., & Cutler, B. (1996). Crab spiders (Araneae:Philodromidae, Thomisidae) of Ramsey County, Minnesota. St. Paul, Minn. (1992 Folwell Ave., St. Paul 55108): U.S. Dept. of Agriculture, Forest Service, North Central Forest Experiment Station.

Kamaruzzam, B., John, B., Zaleha, K., & Jalal, K. (2011). Molecular Phylogeny of Horseshoe Crab. Asian Journal Of Biotechnology, 3(3), 302-309. doi: 10.3923/ajbkr.2011.302.309

Keller, M., Fuller, N., & Darwin, C. (2009). Charles Darwin’s On the origin of species. New York, NY: Rodale.

Yahya, H. (2007). Atlas of creation (3rd ed.). Ankara, Turkey: Global Publishing.

Yahya, H. (2007). Atlas of creation (4th ed.). Ankara, Turkey: Global Publishing.

Yahya, H. (2008). Atlas of creation (13th ed.). Ankara, Turkey: Global Publishing.


Sr-71 Blackbird: Pesawat Pengintip Supersonik Ikonik

Bagi peminat Call of Duty: Black Ops dan dunia penerbangan, pasti anda sudah biasa mendengar pesawat perisikan paling laju di dunia. Pesawat yang saya maksudkan ialah pesawat SR-71 Blackbird yang dihasilkan oleh pembuat pesawat, Lockheed Martin. Semasa Perang Dingin, pesawat ini menjadi pilihan Amerika Syarikat untuk mengintip Kesatuan Soviet. Tetapi sayang pada akhir Perang Dingin, Tentera Udara Amerika Syarikat (USAF) memutuskan untuk menamatkan khidmat pesawat ini pada tahun 1990. Mari kita selusuri sejarah pesawat yang saya ikonik setanding dengan Concorde dan Concordski.

Sejak tahun 1960-an, Agensi Perisikan Pusat (CIA) berusaha membina sebuah pesawat pengintip yang dapat mengintip keupayaan pihak musuh dari altitud tinggi tanpa perlu bimbang dikesan dan diserang musuh. Maka dari sinilah, Lockheed menghasilkan pesawat pengintipan supersonik pertama iaitu A-12 Oxcart. Bagaimanapun. CIA sedar keupayaan pesawat ini terbatas selepas beberapa insiden ia diserang dengan peluru berpandu darat ke udara (SAM) di Vietnam Utara.

Atas sebab itu selepas ia ditamatkan pada Disember 1966, CIA dan Lockheed mula fokus kepada pembinaan pengganti A-12, SR-71 Blackbird. Bagi membolehkan pesawat tersebut terbang pada altitud tinggi daripada 96% atmosfera, masih ada pergeseran dengan molekul udara yang boleh menaikkan suhu badan pesawat kepada 800 darjah Celcius. Untuk mengelakkan situasi berkenaan, Lockheed memilih titanium sebagai bahan badan pesawat tetapi pembuat pesawat itu sedar bahan tersebut bukan saja sukar dikerjakan tetapi juga sukar didapati. Tetapi pada masa sama, ia turut menjadikan pesawat berkenaan lebih ringan berbanding A-12 Oxcart. Untuk mendapatkan bekalan titanium, CIA menubuhkan beberapa syarikat palsu untuk membeli titanium dari negara yang sedang diintipnya, Rusia. Ironi, kan?

Dan untuk meningkatkan peluang ia tidak dikesan di ruang udara musuh, SR-71 merupakan antara pesawat pertama yang menggunakan teknologi halimunan termasuk bahan komposit penyerap radar pada bahagian ekor dan tepi depan sirip dan cat hitam yang dicampur partikal ferit yang menyerap tenaga radar.

Pesawat berkenaan mempunyai bentuk unik termasuk gabungan fiuslaj dan sayap serta unjuran tajam pada bahagian sisinya untuk mengurangkan peluang terkena pantulan radar. Walaupun Lockheed sudah mengadakan ujian penerbangan sejak tahun 1964 lagi, operasi rasmi Blackbird hanya bermula pada tahun 1968 semasa Perang Vietnam. Sepanjang 22 tahun berkhidmat, SR-71 mengambil gambar definisi tinggi pada kawasan yang tidak boleh diakses satelit pengintipan. Individu bertanggungjawab mengambil gambar berkenaan ialah pegawai sistem pengintipan yang duduk di tempat duduk belakang sementara juruterbang sibuk fokus kepada tugas menerbangkan pesawat.

Bagi bekas juruterbang ujian USAF, Terry Pappas, salah satu tugas paling mencabar menerbangkan SR-71 ialah mengekalkan muncung pesawat satu atau dua darjah pada sudut yang dibenarkan, satu-satunya perkara yang mengekalkan Blackbird stabil di udara. Dan bila pesawat mencecah kelajuan Mach 3, Pappas menambah, “Anda bergantung kepada pesawat di mana ia hampir-hampir dalam keadaan hilang kawalan.

Pada saat itulah, adrenalin mula mengalir laju dalam badan setiap kali anda menerbangkan SR-71. Itulah sebab selepas anda selesai menerbangkan pesawat dalam masa tiga setengah jam, anda merasa keletihan.” Ada juga operasi yang memakan masa 10 jam dan ia sesuatu yang amat menjerihkan bagi juruterbang dan pegawai sistem pengintipan. Atas sebab itu, sebelum krew penerbangan menaiki Blackbird, mereka perlu rehat selama lapan jam pada malam sebelum penerbangan dan diberi makan daging stik dan telur. Mereka juga diminta menjalani pemeriksaan kesihatan menyeluruh dan jika mereka tidak lulus ujian berkenaan, krew akan digantikan krew gantian yang akan masuk dan menerbangkan Blackbird.

Tetapi ada satu perkara yang amat menggentarkan 86 juruterbang yang diberi peluang menerbangkan pesawat ikonik ini iaitu unstart atau gangguan aliran udara supersonik. Jika berlaku gangguan aliran udara semasa pesawat ini membelok, salah perkiraan boleh menyebabkan juruterbang terlanggar dinding kokpit dalam keadaan cuba mengekalkan kawalan Blackbird. Tetapi bagi para juruterbang ini, ia diibaratkan satu hukuman ringan jika dibandingkan melihat pemandangan indah dari 80,000 kaki. Pappas sendiri berpandangan, “Jika saya dapat mencuri lihat, saya akan lakukannya. Ia amat indah.”

Blackbird mencipta rekod penerbangan altitud paling tinggi iaitu 85,068.697 kaki dan ia dicatat pada tahun 1976. Dan pada tahun terakhir perkhidmatannya, SR-71 terbang dari pantai timur ke pantai barat Amerika Syarikat dengan purata kelajuan lebih 2,100 batu dengan tempoh penerbangan kurang dari sejam lapan minit saja. Pesawat ini juga berjaya menyusup masuk ke ruang udara negara-negara blok komunis dan digunakan dalam pelbagai operasi dari Afrika Selatan hingga Nicaragua. Bagi bekas juruterbang dan komander udara Blackbird, Rich Graham teringat pengalamannya menerbangkan pesawat berkenaan semasa Perang Yom Kippur atau Perang Ramadan yang tercetus antara rejim Israel dengan Mesir dan Syria. Perang yang tercetus pada tahun 1973 menyaksikan Amerika Syarikat menghantar 12 misi membabitkan Blackbird dari pantai timur Amerika ke Timur Tengah.

Pada misi terakhirnya, Graham masih ingat presiden Amerika ketika itu, Richard Nixon mahukan info sama ada tentera dari kedua-dua belah pihak sudah berundur seperti yang dikatakan kepada beliau. Melalui gambar yang diambil oleh Blackbird, nyatalah Israel dan pakatan Syria-Mesir berbohong berkenaan kedudukan sebenar tentera mereka. Nixon kemudian menghubungi kepimpinan tiga negara berkenaan dan berkata, “Suruh mereka berundur, saya ada bukti kamu berada di tempat kamu tidak sepatutnya berada.” Menurut Graham, bukti berkenaan sudah cukup untuk menamatkan perang itu.

Bagi setiap permulaan, ada pengakhirannya. SR-71 ditamatkan perkhidmatannya oleh USAF pada tahun 1990. Antara alasan yang diberi USAF ialah kos pengurusan operasi Blackbird yang membebankan, kebolehharapan satelit-satelit pengintipan dan Blackbird sendiri terdedah dengan ancaman peluru berpandu SAM-5 dan pesawat-pesawat yang boleh terbang pada altitud sama seperti MIG-31 dan SA-10 Grumble. Kos operasi pesawat berkenaan ialah $200,000 sejam dengan keretapi logistik khas yang turut membawa bahan api khas memakan kos $18,000 pada tahun 1989. Kongres berkeras mengaktifkan semula tiga SR-71 antara 1995 hingga 1998 dengan Agensi Angkasa Lepas Kebangsaan (NASA) menggunakannya sehingga tahun 1999 untuk tujuan kajian. Dengan pengecualian tempoh tiga tahun itu, USAF menafikan percubaan Kongres mengaktifkan semula Blackbird atas satu alasan, kos operasi yang boleh digunakan untuk pengurusan operasi pesawat-pesawat lain.

Ketika ini, belum ada pesawat yang dapat menggantikan khidmat SR-71 sebagai pesawat pengintip supersonik. Jika ada sekalipun, sama ada ianya dibatalkan, dalam peringkat pembangunan atau digunakan secara rahsia. Bagi yang dibatalkan, Lockheed ada membangunkan dron RQ-3 Darkstar tetapi projek berkenaan sudah dibatalkan pada tahun 1999 berikutan tidak stabil di udara dan tidak memenuhi parameter prestasi dan kos yang dikeluarkan USAF. Ini mendorong Lockheed mengeluarkan dua lagi pesawat dron iaitu RQ-170 dan RQ-180 yang masih lagi dirahsiakan keupayaannya oleh USAF. Tetapi bagi beberapa penganalisis tentera, ia sudah dilengkapi keupayaan pengintipan udara dan dianggap pesawat halimunan. Dan timbul khabar angin Lockheed juga sedang sibuk membangunkan pesawat pengintip hipersonik generasi baru Blackbird iaitu SR-72. Pesawat ini masih dalam peringkat pembangunan dan dijangka mula berkhidmat secara rasmi pada tahun 2030-an. Dan tidak seperti SR-71 yang memerlukan krew penerbangan, ia masih lagi dron yang boleh mencapai kelajuan Mach 6.

SUMBER


Strategi Amerika Menghancurkan Umat Islam

Adalah
bukan lagi satu persoalan bahawa Islam hari ini sedang berada dalam keadaan
yang terumbang-ambing, terbelit dalam pergelutan luaran & dalaman dengan
nilai-nilainya, identitinya, dan kedudukannya di dalam dunia ini. Saingannya
pula sedang berlumba-lumba ke arah dominasi spiritual & politik. Konflik
ini mempunyai implikasi kewangan dan ekonomi, termasuk sosial, politik, dan
keselamatan yang serius kepada seluruh dunia. Oleh itu, Barat sedang
meningkatkan usaha untuk mencapai persefahaman, memahami dan mempengaruhi kesan
dari konflik ini.

Adalah
sangat jelas sekali, Amerika Syarikat sebagai sebuah dunia moden terindustri,
dan komuniti antarabangsa secara keseluruhannya, pasti menginginkan dunia Islam
yang bersesuaian dengan keseluruhan sistem, iaitu demokratik, ekonomi yang
mapan, politik yang stabil, masyarakat yang progresif, dan mematuhi peraturan dan
norma-norma antarabangsa. Mereka juga sehabis daya ingin mencegah “pertembungan
peradaban” (clash of civilization)
dari segenap perkara, bermula daripada peningkatan rusuhan domestik yang
terhasil daripada konflik antara minoriti Muslim dan masyarakat ‘asal’ Barat,
kepada peningkatan militan di seluruh dunia Islam dan akibatnya,
ketidakstabilan dan keganasan.

Maka,
kelihatannya sangat bijak untuk mendorong keluar elemen-elemen didalam Islam
yang pelbagai itu, yang paling bersesuaian dengan keamanan sejagat dan
masyarakat antarabangsa, dan yang mesra dengan demokrasi dan kemodenan.
Walaubagaimanapun, untuk mengenalpasti dengan betul elemen-elemen ini dan
mencari jalan yang paling sesuai untuk bekerjasama dengan mereka tidak
selalunya mudah.

Krisis
Islam sekarang ini mempunyai dua komponen utama, iaitu kegagalan untuk maju dan
terputus hubungan dengan arus perdana global. Dunia Islam ditandai dengan
tempoh kemunduran yang panjang, dan ketidakberdayaan perbandingan,

yang
mana telah banyak solusi yang berbeza telah dicuba seperti nationalisme,
pan-Arabisme, Sosialisme Arab, dan Revolusi Islam. Namun semuanya tidak
berjaya, dan ini membawa kepada kekecewaan dan kemarahan. Pada masa yang sama,
dunia Islam hari ini sudah tergelincir dari laluan semasa kebudayaan dunia,
yang mana merupakan satu situasi yang tidak menyenangkan bagi kedua-dua belah
pihak.

Umat
Islam berselisih tentang apa yang perlu dilakukan tentang masalah ini, dan
mereka juga berselisih tentang bagaimanakah sepatutnya masyarakat mereka kelihatan
diakhirnya. Kita boleh membezakan empat posisi utama mereka, iaitu;

autoritarian
(mempunyai kepatuhan yang mutlak kepada pemerintah tertinggi), dan teguh
berpegang dengan nilai-nilai agama, yang akan melaksanakan undang-undang Islam
(menurut tafsiran mereka yang melampau) dan prinsip moral mereka. Mereka
sanggup menggunakan inovasi dan teknologi moden untuk mencapai cita-cita
mereka.

memperbaiki
(reform) Islam untuk membawa Islam mengikuti peredaran zaman.

Kelompok-kelompok
ini mempunyai sikap dan posisi yang sangat berbeza terhadap isu-isu utama yang
menjadi perbalahan di dalam dunia Islam pada hari ini, termasuklah politik dan
kebebasan individu, pendidikan, martabat wanita, jenayah & keadilan,
keabsahan reformasi (reform) dan
perubahan, serta sikap terhadap Barat.

Kelompok
Fundamental sangat memusuhi Barat dan Amerika Syarikat khususnya, dan dalam
berbagai peringkat, ingin merosakkan dan menghancurkan kemodenan demokratik.
Menyokong mereka bukanlah satu pilihan pun, kecuali untuk sementara waktu
ketika dalam pertimbangan taktikal. Kelompok Tradisional pula umumnya memegang
pandangan yang lebih sederhana, akan tetapi terdapat perbezaan yang signifikan
pula diantara pelbagai kelompok tradisional. Sesetengahnya dekat dengan
kelompok fundamental. Tiada satu pun yang dengan sepenuh hati menerima
demokrasi moden bersama budaya dan nilai-nilai kemodenan, dan yang paling bagus
pun, boleh mencapai keamanan yang diingini dengan mereka.

Kelompok
Moden dan Sekular pula adalah kelompok yang paling dekat dengan Barat, dari
segi nilai-nilainya dan polisi. Walaubagaimanapun, mereka biasanya berada dalam
kedudukan yang lebih lemah berbanding kelompok lain, kekurangan sokongan yang
kuat, sumber kewangan, infrastruktur yang efektif, dan platform awam. Kelompok
sekular, selain kadang-kala tidak dapat diterima sebagai sekutu atas dasar
kesamaan ideologi yang lebih luas, juga mempunyai masalah untuk mengendalikan
sektor tradisional dalam masyarakat Islam.

Islam
tradisional ortodoks mempunyai elemen-elemen yang boleh digunakan untuk melawan
kelompok Fundemental yang menindas dan autoritarian, tetapi ianya tidak sesuai
untuk dijadikan sebagai kenderaan utama kepada Islam Demokratik. Peranan itu
jatuh kepada kelompok Islam Modenis, yang mana keberkesanannya,
walaubagaimanapun, terhad oleh beberapa halangan, yang mana laporan ini akan
menerokainya.

Untuk
mendorong perubahan yang positif di dalam dunia Islam ke arah demokrasi yang
lebih baik, kemodenan, dan keserasian dengan aturan dunia antarabangsa hari
ini, Amerika Syarikat dan Barat harus berhati-hati dalam mempertimbangkan
elemen-elemen, aliran-aliran, dan kekuatan di dalam Islam yang manakah yang
mereka ingin perkuatkan, apakah matlamat dan nilai-nilai pelbagai kelompok yang
berpotensi untuk menjadi sekutu dan anak didik mereka, serta apakah kesan-kesan
yang lebih besar akan berlaku akibat daripada pengembangan agenda-agenda mereka
masing- masing. Oleh itu, pendekatan campuran yang terdiri daripada
elemen-elemen yang berikut kelihatannya lebih efektif:

o    menjadikan
pandangan mereka dan ‘fatwa’ mereka terhadap persoalan-persoalan asas mereka
berkaitan dengan tafsiran agama boleh didapati dan dicapai oleh masyarakat,
sebagai persaingan dengan kelompok- kelompok fundamental dan tradisional, yang
mana mempunyai laman web, kilang percetakan, sekolah-sekolah, insitusi, dan
banyak lagi alat untuk menyebarkan pandangan mereka.

o    membantu
dalam pembangunan badan sivik bebas, untuk mempromosikan budaya sivik dan
menyediakan ruang kepada rakyat biasa untuk mendidik diri mereka tentang proses
politik dan menyampaikan pandangan mereka.

o mengebahkan kritikan kelompok tradisional terhadap keganasan
dan pelampau kelompok fundamental; menggalakkan
perselisihan antara kelompok tradisional dengan fundamental

o menghalang kesatuan antara kelompok tradisional dan fundamental o menggalakkan kerjasama antara kelompok moden dengan kelompoktradisional yang lebih dekat dengan kelompok moden.

o    mengelak dari menunjukkan sebarang penghormatan atau kekaguman kepada keganasan yang melibatkan pelampau fundamental dan pengganas. Menampakkan mereka sebagai gangguan dan pengecut, bukan sebagai hero jahat.

Apa
jua pendekatan yang dipilih, kami mencadangkan ianya dibuat dengan penelitian
yang halus, dalam keadaan mengetahui tentang kepentingan sesuatu isu; bermaksud
kemungkinan besar akan diserahkan kepada pembuat dasar luar Amerika Syarikat
dengan sikap tertentu tentang isu-isu tersebut, kesan-kesan dari penglibatan
ini dengan kelompok Islam yang lain, termasuklah risiko membahayakan atau
memburukkan kumpulan-kumpulan dan orang-orang yang kita mahu bantu dari awal;
dan menilai peluang dan kemungkinan kesan-kesan yang tidak diingini dari
kerjasama ini (dengan kelompok-kelompok diatas) yang mungkin kelihatannya
sesuai untuk jangka masa pendek.

TERJEMAHAN RINGKASAN LAPORAN RAND CORPORATION 2003 Oleh: Ezzat Shukri


Pontianak Dan Doula

Bila aku menulis bab vaksin, maka muncul golongan anti vaksin yang tolak vaksin guna alasan agama.

Katanya Nabi dulu tak vaksin pun, lepas tu melarat kepada golongan perubatan moden, katanya Nabi dulu cukup makan makanan Sunnah, tak perlu ke hospital ciptaan Yahudi.

Sekarang timbul balik geng anti beranak di hospital, katanya nak beranak kat rumah macam orang zaman dahulu lebih islamik, mak saya elok sahaja lahirkan 10 orang anak kat rumah, ciptaan Allah dah sempurna, tak perlu beranak cara yahudi, cukup beranak macam isteri Nabi, atau macam Mariam ibu Nabi Isa.

Lalu bila ada bayi yang mati akibat jangkitan kuman, atau bila ada yang mati asbab tak pergi berubat di hospital, atau bila ada si ibu yang mati waktu bersalin kat rumah: katanya itu semua takdir, kita orang islam kena terima takdir, semua orang akan mati, vaksin ke tak vaksin, berubat cara homeopathy atau moden, beranak kat hospital atau kat rumah, bila dah Allah takdir mati, maka mati jugak.

Bila aku bagi data, akan bagaimana kematian selepas vaksin yang berkurang selepas vaksin diperkenalkan, kadar kematian ibu dan bayi yang berkurang selepas rawatan moden diperkenalkan, mereka selamba tolak data dan berhujah cukup dengan guna pengalaman orang tua zaman dahulu.

Kata mereka, nenek saya dulu beranak kat rumah, ok jer!

Ok kata kau? Arwah nenek jiran aku cerita zaman dulu jangan keluar malam-malam nanti puntianak dan toyol datang kacau, aku ingat mereka bergurau, tapi mereka serius. Bila ‘black out’, orang tua tua akan duduk dekat lilin dan bercerita asal usul hantu.

Rupanya puntianak ni berasal dari perempuan yang mati waktu bersalin dan toyol pula berasal dari bayi yang juga mati waktu mak nya bersalin.

Tapi Alhamdulillah, sejak perubatan moden diperkenalkan, sejak Doktor moden ganti bidan diperkenalkan, sejak vaksin di perkenalkan, kematian ibu dan bayi sewaktu bersalin sangat sedikit. Subhanallah!

Patutlah zaman sekarang, puntianak dan toyol susah nak jumpa.

Woha!

Ps: Tak salah nak beranak kat rumah, tapi biarlah ada pakar kelahiran yang mengendalikannya. tolong jangan kembalikan zaman puntianak berleluasa. Ini serius!


Projek Gila Menukarkan Sahara Menjadi Laut

Adakah anda merasakan projek kolonisasi di planet Marikh yang diimpikan oleh Elon Musk merupakan salah satu projek tergila dan berwawasan yang pernah direkodkan di dalam sejarah dunia?

Tidak.

Ada sebuah lagi projek gila sebelum ini yang dimana, mereka ingin membina sebuah lautan gergasi di tengah gurun Sahara. Lautan tidak alami, lautan ciptaan manusia yang diyakini mampu membangkitkan kembali nuansa kehidupan di sebuah gurun yang tidak berpenghuni. Dalam teori lain menyatakan, sebelum Sahara berubah menjadi gurun yang kering dan panas, ia merupakan sebuah padang berumput savanna yang subur. Pertukaran antara iklim dan landskap di Sahara berubah 20,000 tahun sekali. Sahara dikatakan pernah menjadi sebuah padang berumput yang luas pada sekitar 15,000 tahun dahulu.

PROJEK LAUT SAHARA

Projek ini dikenali sebagai Laut Sahara atau The Sahara Sea. Sahara berasal dari bahasa Arab yang bermaksud gurun.

Sudah diketahui umum, gurun Sahara merupakan satu-satunya gurun beriklim panas yang paling terbesar di dunia yang terletak di benua Afrika setelah Antartika dan Artik. Negara-negara yang merangkumi gurun Sahara adalah Algeria, Chad, Mesir, Mali, Libya, Tunisia, Sudan, Niger, Morokko dan Mauritania yang menyamai keluasan sebanyak 9,200,000 km persegi (menyamai saiz negara China dan Amerika Syarikat).

Selain itu, gurun Sahara dibahagikan kepada enam bahagian utama, iaitu:

1. Barat Sahara.2. Gunung Ahaggar.3. Gunung Tibesti.4. Gunung Aïr.5. Gurun Tenere.6. Gurun Libya.

Projek ini berlaku pada sekitar penghujung abad ke-19 dan awal abad ke-20.

TITIK TERENDAH

Baik, untuk membina sebuah lautan buatan di sebuah daratan yang baharu, mereka wajib terlebih dahulu mencari titik-titik terendah yang berada di sekitar gurun Sahara, titik yang mana lebih rendah daripada bawah paras laut yang berfungsi sebagai sebuah takungan, berkemampuan mengisi bertrillion liter air laut tanpa limpahan.

Ada tiga buah lokasi yang diyakini berada pada titik terendah di sekitar gurun Sahara iaitu:

1. El-Djouf, Mauritania (326 meter dari bawah paras laut).2. Chout al-Fejej, Tunisia.3. Qattara, Mesir (133 meter dari paras bawah laut).

Ketiga-tiga lokasi inilah yang bakal diusulkan oleh para perancangnya untuk dijadikan sebagai sebuah lautan yang mampu mengubah landskap peta Afrika.

DARI TERUSAN SUEZ MENUJU KE EL-DJOUF

Projek rancangan untuk membina Laut Sahara pertama kali diusulkan oleh jurutera dari British, Donald McKenzie pada sekitar tahun 1877. Rancangan ini mengusulkan untuk membina sebuah terusan/saluran (sepanjang 644 km) yang mengalirkan air laut dari pantai Cape Juby, Morokko sehingga ke daratan rendah El-Djouf. Dari laut El-Djouf, air laut ini akan mengalir keluar ke sungai Niger. Keluasan laut buatan ini dianggarkan sebesar negara Ireland (84,421 km persegi). Ahli geologi menyatakan yang projek pertama ini juga pernah merancang untuk mengalirkan air dari Laut Atlantik ke takungan El-Djouf.

Projek ini juga disokong penuh oleh seorang diplomat dari Perancis, Ferdinand de Lesseps, yang sebelum ini bertanggungjawab dalam pembinaan Terusan Suez di Mesir. Tetapi, beliau mengusulkan teori yang lain. Beliau beranggapan daerah Tunisia tengah sesuai dijadikan sebagai sebuah takungan buatan yang mampu menampung air laut. Keluasan laut Ferdinand ini diperkirakan menyamai saiz daerah Massachusetts di Amerika Syarikat (27,337 km persegi). Saiz yang lebih kecil daripada saiz laut buatan McKenzie.

EL-DJOUF DIABAIKAN, CHOTT AL-FEJEJ PULA DIKEJAR

Pada tahun seterusnya, 1878, sekali lagi, Donald McKenzie mencadangkan pula untuk membina laut buatan di sebuah tasik garam kering di Chott al-Fejej di selatan Tunisia. Dalam rancangan kali ini, McKenzie menyatakan air laut akan dialirkan daripada Laut Mediterranean melalui Teluk Gabes.

Projek ini dianggarkan berharga 30 juta USD. Jumlah yang sangat besar untuk keuntungan yang sangat tinggi.

Tetapi, pihak penentang rancangan McKenzie menyatakan yang berkemungkinan laut buatan di al-Fejej mampu mengubah tatanan cuaca di situ dan mencipta sebuah paya gergasi yang dipenuhi oleh wabak penyakit. Selain berhadapan dengan kenyataan ini, projek McKenzie juga perlu berhadapan dengan kelulusan dari pihak pentadbiran negara Perancis. Pihak Perancis menghantar beberapa orang pemantau untuk memeriksa adakah kawasan al-Fejej sesuai dijadikan takungan laut seperti yang diusulkan oleh McKenzie. Hasilnya memuaskan. Pihak pentadbiran Perancis membantalkan dan menolak rancangan gila McKenzie kerana titik kawasan ini tidak rendah seperti yang digembar-gembur olehnya.

Rancangan membina Laut Sahara terhenti buat sementara waktu sehinggalah pada tahun 1910, seorang profesor dari Perancis, Etchegoyen, mencadangkan untuk menyambung semula projek asal ini dengan menggali lebih dalam saluran air dan menambahkan kepanjangan saluran tersebut. Dan macam biasa, projek untuk memakmurkan gurun Sahara turut ditolak tanpa basa-basi oleh pihak Perancis.

Kesemua rancangan yang diusulkan oleh mereka hanyalah berdasarkan mengejar keuntungan semata-mata. Mereka merasakan apabila projek-projek ini mampu dilaksanakan, ia akan memberi keuntungan yang besar kepada pihak koloni dari benua Eropah. Dengan kewujudan Laut Sahara, jaringan perdagangan di daratan menggunakan karavan akan digantikan dengan kapal wap.

OPERASI PLOWSHARE

Ini merupakan salah satu usulan rancangan projek terakhir Laut Sahara.

Pihak pentadbiran negara Mesir pada waktu itu Presiden Anwar Saddat menyatakan ingin membina sebuah empangan yang menjana tenaga hidroelektrik di titik terendah di Mesir iaitu Qattara. Kawasan Qattara jarang dihuni oleh penduduk kerana kedudukannya yang jauh dari manusia dan jalur yang ditempuhi ke kawasan ini terlalu rumit untuk ditelusuri.

Impian Presiden Anwar Saddat ini disokong oleh seorang saintis dari Jerman Barat.

Saintis ini mencadangkan untuk meletupkan sebanyak 213 butir bom atom untuk membentuk saluran air dari Laut Mediterranean ke takungan Qattara. Operasi ini diusulkan ketika pentadbiran Amerika Syarikat menyatakan untuk menggunakan letupan bom nuklear dalam apa-apa projek pembangunan.

Tetapi sebelum projek ini berjaya dilaksanakan, banyak pihak luar membantah projek gila ini kerana hasil radiasi daripada 213 buah butir bom atom di kawasan ini mampu menjangkau ke negara-negara lain. Presiden Anwar Saddat juga menghalang rancangan ini kerana ia mampu membawa kesan yang lebih buruk daripada yang dijangkakan.

Akhirnya, projek Laut Sahara ini berakhir buat selamanya. Tiada lagi usulan-usulan projek untuk membina laut buatan di gurun Sahara.

Benarlah, yang alami, jangan diganggu. Biarkan ia kekal tanpa diubah atau kelak ia akan menjadi binasa pada umat manusia.

RUJUKAN:

1. The Sahara Sea: A Hypothetical Project To Create A Sea In The Sahara Desert, World Atlas.

2. France’s Failed Attempt to Turn the Sahara Desert into a Fertile Sea oleh Frank Jacobs.


Kesan Kebangkitan Empayar Mongol Terhadap Dunia

Penjajahan dan penaklvkan Mongol berlaku pada sekitar abad ke-13, penubuhan Empayar Mongol yang sangat luas pada tahun 1300an meliputi sebahagian besar wilayah Eurasia.

Para sejarawan menganggap kebangkitan Mongol yang menyumbang kepada banyak kemusnahan tamadun-tamadun penting sebagai salah satu episod paling dahsyat dalam sejarah.

Di samping itu, ekspedisi penaklvkan Mongol diyakini telah menjadi punca utama yang mencetus dan menyebarkan wabak bubonic di sebilangan besar Eurasia terutamanya di Eropah, sekaligus menjadi penyumbang utama penurunan populasi manusia di Eropah akibat wabak Black De4th.

Empayar Mongol berkembang pada abad ke-13 melalui kejayaan bersiri melalui kempen-kempen mereka di seluruh Asia, hingga ke Eropah Timur pada tahun 1240an. Berbeza dengan “empayar laut” pada masa akan datang seperti British, Empayar Mongol bergantung kepada kekuatan dan kemahiran dalam pertempvran di daratan, didorong oleh pasukan berkuda Mongol yang terkenal dengan kelincahan di medan tempvr.

Oleh itu, kebanyakan penaklvkan dan penjarahan Mongol dilakukan pada musim panas, dimana musim itu menyediakan bekalan rumput yang cukup untuk haiwan ternakan dan kuda-kuda per4ng.

Kebangkitan bangsa Mongol didahului oleh 15 tahun cuaca panas yang sederhana dari 1211-1225 yang mewujudkan persekitaran yang amat menggalakkan untuk pembiakan kuda, lantas membantu perkembangan mereka.

Terdapat beberapa lagi fakta-fakta yang penting mengenai kebangkitan dan penaklvkan Mongol yang perlu kita ketahui.

SISTEM MERITOKRASI MILITARI MONGOL

“Terdapat Empat Ekor Anjing Temujin. Mereka ini memiliki dahi yang diperbuat daripada tembaga; rahang mereka ibarat bilah gunting; lidah mereka umpama jarum yang mencucuk; kepala mereka bak besi; dan cambuk mereka tajam bagaikan pedang. Pada hari-hari pertempvran, mereka meminum dar4h musuh. Saksikanlah, anjing-anjing ini kini telah dilepaskan dan mulut mereka tergiur kegirangan. Empat ekor anjing ini adalah Jebe dan Kublai, Jelme dan Subotai.” – The Secret History of the Mongols

Salah seorang daripada “Empat Anjing Temujin”, Jebe, yang dilahirkan sebagai Zurgudai (1225), memulakan kerjaya tenteranya sebagai panglima angkatan tentera yang bermusuh dengan Genghis Khan. Semasa pertempvran pada 1201, Zurgudai memanah tepat ke bahagian leher Genghis Khan.

Setelah pertempvran dimenangi oleh Genghis Khan, Genghis yang sedang cedera bertanya kepada tahanan yang telah menemb4knya iaitu Zurgudai. Zurgudai mengaku dengan penuh rasa bangga, justeru, Genghis merasa kagum dengan sikap kejujuran dan keberaniannya.

Genghis kemudian mengambil Zurgudai untuk berkhidmat dengannya, dan memberi dia nama gelaran “Jebe”, yang bermaksud “panah”. Dengan nama itu lah Jebe Khan mencipta namanya dalam lipatan sejarah sebagai salah seorang panglima Empayar Mongol yang terhebat.

Jebe bangkit secara berperingkat dalam beberapa tahun sehingga dia menjadi salah seorang panglima kegemaran Genghis. Dia diberikan kepercayaan penuh untuk mengetuai angkatan tentera, antara sumbangan beliau adalah mengalahkan Kuchlug, salah satu musuh terakhir Genghis di dataran rumput, dan penaklvkan Empayar Kara-Khitai (Dinasti Liao Barat).

Jebe menyelesaikan misi nya dengan pantas, setelah mengakhiri penaklvkan dengan memenggal kepala Kuchlug, dia kemudian terus kembali bergabung dengan Genghis Khan untuk turut serta dalam membalas dendam terhadap Kerajaan Khwarezmian yang angkuh.

Genghis kemudian memberi kebenaran kepada Jebe dan Subutai untuk mengetuai serbuan pasukan berkuda yang besar. Kedua-dua pahlawan itu menunggang bersama ke barat melalui Parsi utara, melalui Caucasus, sekitar Laut Caspian, sebelum berpaling ke timur untuk kembali ke Mongolia.

Mereka mengakhiri eskpedisi dengan kemenangan megah setelah memusnahkan pasukan tentera Kievan Rus yang jauh lebih besar dan kuat berbanding mereka dalam Pertempvran Sungai Kalka pada tahun 1222. Kejayaan ser4ngan itu membina satu pentas untuk Mongol membuat persiapan yang lebih besar dan kembali lagi lima belas tahun kemudian.

Pencerobohan kali ini menggunakan kekuatan penuh yang menaklvkkan Kievan Rus dan menguasai Eropah Timur. Jebe, bagaimanapun, meninggal dunia pada tahun 1225, sebaik sahaja setelah dia kembali dari ser4ngan itu, dan tidak sempat hidup untuk menuai hasil yang dia tanam atau melihat hasil kerjanya yang membanggakan.

MONGOL MEMUSNAHKAN KHILAFAH ISLAM ABBASIYYAH

Hulagu (1217 – 1265), cucu Genghis Khan dan adik lelaki kepada dua orang Khan Agung iaitu Mongke dan Kublai, meluaskan sempadan wilayah Mongol ke Asia Barat dengan keganasan yang masih segar dalam ingatan wilayah ini hingga ke hari ini.

Dia menghancurkan Baghdad dan pemerintahan Khilafah Abbasiyah, menaklvki Syria, dan menjadi ancaman besar terhadap Mesir dan negara-negara Kristian yang masih terselamat. Beliau juga memusnahkan budaya Parsi zaman pertengahan, sambil menubuhkan Ilkhanate di Parsi, wilayah yang menjadi pelopor Iran moden.

Pada tahun 1251, Hulagu diperintahkan oleh Mongke Khan untuk meluaskan pengaruh dan kuasa Mongol ke dalam dunia Islam. Sebagai permulaan, Hulagu menyer4ng dan menawan kubu kumpulan Hashashin (Assassin), sebuah kumpulan pembunvh misteri Islam yang dipimpin oleh seorang mistik yang dikenali sebagai “Orang Tua Gunung”.

Kumpulan Assassins dianggap sebagai kumpulan Al Qaeda pada Zaman Pertengahan, yang melakukan ser4ngan senyap dan gerila terhadap mana-mana sasaran di Timur Tengah selama beberapa generasi, sehinggalah Hulagu muncul dan menghapuskan mereka sepenuhnya.

Hulagu kemudian mengalihkan perhatiannya kepada Khilafah Abbasiyah, dan menuntut Abbassiyah tunduk pada kekuasaan Mongol. Setelah Khalifah menolak untuk menyerah, Hulagu mengepungnya di Baghdad, dan menaklvk kota itu pada tahun 1258.

Askar-askar Mongol kemudian menghancurkan kota itu, bersama dengan segala khazanah warisannya, seperti Perpustakaan Besar (Baytul Hikmah), dan membantai antara 200.000 sehingga satu juta populasi penduduk.

Mongol amat patuh terhadap pantang larang tradiai mereka yang melarang dar4h musuh dari golongan kerabat diraja ditumpahkan, maka Khalifah Al-Musta’sim yang ditawan telah dihukum bunvh dengan cara digulung dalam permaidani, kemudiannya dipijak-pijak oleh kuda Mongol. Sekaligus mengakhiri pemerintahan Bani Abbasiyah, dan institusi kekhalifahan Islam sebelum bangkitnya Empayar Uthmaniyyah sebagai kuasa terbaru hegemoni Islam.

Hulagu kemudian menaklvki Syria, sehingga menamatkan dinasti Ayubid yang diasaskan oleh Salahuddin Al-Ayubbi. Dia merancang untuk menawan Mesir, tetapi dibatalkan setelah menerima berita kem4tian saudara lelakinya, Mongke Khan, maka atas potensinya sebagai pengganti, Hulagu kembali ke Mongolia.

Dengan ketiadaannya di Mesir, tentera Mongol yang ditinggalkannya di bawah orang kepercayaannya telah dihapuskan oleh pasukan Mamluk Mesir dalam Pertempvran Ain Jalut pada tahun 1260. Ini adalah kekalahan besar pertama tentera Mongol, sekaligus mematahkan mitos kekebalan askar Mongol.

Hulagu tidak terpilih untuk menggantikan adiknya sebagai Khan Agung, jadi dia kembali ke barat untuk membalas dendam atas kekalahan di Ain Jalut. Namun, Hulagu akhirnya terpaksa berper4ng dengan sepupunya sendiri iaitu Berke Khan yang telah menjadi pemimpin Golden Horde dengan memerintah Rusia dan Eropah Timur.

Berke pada waktu itu telah memeluk Islam, dan sangat marah dengan kezaliman Hulagu terhadal dunia Islam terutamanya di Baghdad. Hulagu menghabiskan sisa hidupnya dengan memer4ngi sepupunya sendiri seumur hidupnya.

CAWANGAN MONGOL DI CHINA MENJADI DINASTI CHINA SETELAH ‘DI-CINA-KAN’

Kublai Khan (1215 – 1294) adalah cucu Genghis Khan, abang kepada Hulagu dan Mongke Khan, yang mewarisi takhta Khan Agung pada tahun 1260. Dia menaklvki Dinasti Song di selatan China dan mendirikan empayar Dinasti Yuan, sehingga berjaya menyatukan semula China buat pertama kalinya setelah perpecahan selama berabad lamanya.

Dia adalah penguasa nominal kesemua wilayah Mongol dari Pasifik hingga Carpathian. Namun, kekuasaan dan perhatiannya yang sebenarnya tertumpu pada China dan sekitarnya, yang lebih kaya dan berpopulasi lebih tinggi daripada semua wilayah Mongol yang ada.

Kublai berpegang kepada pepatah “seseorang boleh menaklvk sebuah kerajaan dengan menunggang kuda, tetapi tidak boleh memerintahnya dengan menunggang kuda”.

Setelah menaklvki Dinasti Song dalam kempen yang dipimpinnya secara peribadi, Kublai menghabiskan saki baki tahun-tahunnya dalam tugas pentadbiran awam dan tidak terlibat dalam urusan ketenteraan. Beliau memerintahkan beberapa kempen penaklvkan yang menghasilkan kejayaan, atau berakhir dengan malapetaka seperti pencerobohan yang gagal di Jepun, Dai Viet/Champa dan Pulau Jawa. Walau bagaimana pun, politik dan pentadbiran dalam negeri lebih menarik perhatiannya daripada berper4ng.

Pemerintahan Kublai dan penubuhan Dinasti Yuan menonjolkan proses peralihan kuasa yang berjaya oleh penaklvk berbangsa nomad. Setelah mereka mulai menghargai manfaat dan kehidupan selesa yang bertamadun, orang-orang Mongol mula meninggalkan cara hidup nomad yang mencabar di dataran rumput.

Secara beransur-ansur, mereka berasimilasi dengan peradaban yang telah ditaklvk oleh mereka, dan akhirnya terserap ke dalamnya. Dinasti Yuan salah satu contoh empayar Mongol yang telah menyerap budaya bangsa Cina/Han.

Kublai terpaksa menghadapi tentangan sengit dari golongan tradisionalis Mongol, yang mahu mengekalkan budaya dan cara hidup lama di dalam khemah padang rumput berbanding kehidupan bertamadun di istana-istana mewah China, tetapi dia menang.

Penaklvkannya terhadap Dinasti Song menyatukan China setelah berabad-abad lamanya berpecah belah, dan sempadan Dinasti Yuan, yang meliputi Manchuria, Tibet, dan Mongolia, membentuk satu garis besar wilayah China yang masih bertahan hingga hari ini hingga mempengaruhi sempadan China moden.

MONGOL MENGALIHKAN PUSAT KUASA GLOBAL DARI TIMUR TENGAH KE EROPAH

Mungkin kesan terbesar dan paling lama yang ditinggalkan oleh Empayar Mongol adalah peranan mereka dalam mengalihkan keseimbangan kuasa global dari dunia Islam ke Barat.

Tahun 1200-an bermula dengan baik untuk dunia Islam. Tentara salib telah dikalahkan dan Baitulmaqdis sedang dibangunkan kembali, kebanyakan kuasa dari Timur Tengah Arab bersatu di dalam Dinasti Ayubbid, dan Empayar Khwarezmian yang kuat telah muncul di Parsi dan Asia Tengah.

Wilayah terkemudian pula adalah pusat graviti dunia Islam pada masa itu yang berkembang secara budaya dan ekonomi. Sukar untuk dibayangkan apabila melihat negara-negara ‘Stan’ yang ketinggalan dari pelbagai aspek hari ini, yang terbentang dari bekas republik Islam jajahan Soviet hingga ke Lautan Hindi itu pernah menjadi wilayah yang paling kaya dan makmur di dunia, dengan kestabilan ekonomi yang tiada tandingan, menjadi tempat melahirkan golongan intelek, dan kebudayaan yang mempengaruhi dunia.

Wilayah-wilayah ‘Stan’ ini boleh disamakan dengan negerk California dan New York hari ini di Amerika Syarikat, ditambah dengan negeri Detroit pada zaman Henry Ford, semuanya digabungkan di dalam satu kuasa hegemoni Islam yang besar.

Kesan pertama dan berlaku dengan segera akibat dari penaklvkan Mongol adalah kejatuhan populasi penduduk di wilayah Islam. Sepanjang rantau ini, tentera Mongol terlibat dalam banyak siri pembunvhan beramai-ramai. Kebanyakan dari penduduk yang tidak terbunvh secara langsung akan m4ti kelaparan di daratan yang hanya tinggal sisa-sisa runtuhan yang ditinggalkan oleh kebangkitan penaklvk Mongol.

Lebih ramai lagi, yang lemah akibat kelaparan, menjadi k0rban kepada gelombang penyakit-penyakit wabak yang melanda dunia Abad Pertengahan setelah orang-orang Mongol yang jauh dari Eurasia membawa wabak itu jauh ke dalam wilayah Eurasia buat pertama kalinya.

Wabak Black De4th hanya menyer4ng Eropah, di mana ia bermula dari China, menyapu dunia Islam dalam masa yang singkat sebelum memusnahkan dua pertiga populasi di Eropah. Di sana, penyakit itu menyer4ng penduduk yang cuba bertahan hidup dalam landskap yang hancur, dikelilingi oleh infrastruktur yang telah musnah akibat per4ng.

Kesan lain ialah terhadap ekonomi. Wilayah-wilayah Islam yang ditaklvki oleh bangsa Mongol sememangnya maju dari segi ekonomi, tetapi segala kemajuan itu bergantung pada infrastruktur canggih yang akhirnya dimusnahkan oleh orang Mongol.

Asas ekonomi, baik pertanian dan bandar, bergantung pada rangkaian saluran air bawah tanah yang dikenali sebagai qanat. Rangkaian itu mengangkut air secara jarak jauh untuk digunakan dalam sektor pertanian dan untuk memenuhi keperluan bekalan air di kota-kota rantau ini.

Rangkaian ini memerlukan sistem penyelenggaraan dan penjagaan yang konsisten menggunakan tenaga kerja yang mahir dan jurutera yang dibayar dan diselia oleh birokrasi kerajaan yang memahami kepentingan kerja itu.

Semasa pencerobohan Mongol, banyak qanat sengaja dimusnahkan, dan ramai pekerja mahir yang menjaga rangkaian saluran air samada dibunvh, diperhambakan, ditawan, atau melarikan diri. Para penaklvk Mongol tidak mempunyai sedikit pemahaman tentang kepentingan dalam projek infrastruktur seperti rangkaian qanat. Jadi, pemerintah baru melaburkan sedikit masa, usaha, dan sumber, untuk memulihkan sistem air bawah tanah.

Pada saat pemerintahan Mongol berakhir beberapa abad kemudian, sebahagian besar qanat telah hancur, tiada lagi kepakaran dari tamadun Islam dalam teknik dan kejuruteraan untuk mengembalikannya ke zaman kegemilangan Islam, maka corak ekonomi baru telah terbentuk.

Kesan yang seterusnya ialah budaya. Penguasa Mongol yang baharu sangat berbeza dengan pendahulunya. Mereka berbicara bahasa yang berbeza, berasal dari budaya yang sangat berbeza, dan memiliki pandangan dunia yang asing bagi subjek mereka. Pada abad-abad sebelum penaklvkan Mongol, sebahagian dunia Islam di Parsi telah mengalami perkembangan kebudayaan yang hebat.

Dengan sokongan para penguasa yang arif berbahasa Parsi, bidang sastera dan puisi mencapai zaman kemuncaknya dengan melahirkan tokoh-tokoh seperti Ferdowsi, yang mengarang syair epik kebangsaan Parsi, Shah Namah.

Para penguasa Mongol, yang tidak berbahasa Parsi, tidak berminat untuk melindungi atau menyokong para penyair Parsi dan golongan penulis. Walaupun apabila mereka melakukannya, mereka jarang mengetahui tentang nuansa bahasa dan selok belok linguistik dan terus kekal kekok dalam kebudayaan Parsi.

Hasilnya, budaya Parsi telah mengalami kemerosotan selama berabad-abad lamanya. Pengalaman yang serupa turut dialami orang Arab, yang mengembangkan tamadun Arab selama berabad-abad, hanya untuk mengalami kemerosotan budaya setelah mereka dikuasai oleh orang-orang Turki yang tidak memahami atau tidak ambil peduli dengan seni dan sastera mereka.

Wilayah ini tidak pernah pulih dari kesan buruk pencerobohan Mongol. Pada saat penduduk tempatan melepaskan belenggu Mongol, atau menyerap dan mengasimilasikan para penaklvk mereka, berabad-abad telah berlalu.

Pada masa itu, Eropah Barat telah mengalami era Renaissance setelah kebangkitan Uthmaniyyah menyebabkan penutupan Jalan Sutera lantas kuasa-kuasa Eropah memulakan alternatif perdagangan rempah melalui jalan laut sekaligus memulakan Zaman Penerokaan dan Eksplorasi.

Ia menjadi langkah pertama Eropah menuju hegemoni global yang akhirnya kekal menjadi kuasa terbesar dunia yang bersaing dengan kebangkitan Empayar Turki Uthmaniyyah, setelah jatuhnya Uthmaniyyah, dunia Islam tidak lagi atau belum berjaya mengembalikan zaman kegemilangannya hingga ke saat ini.


Wujudnya Robot Gergasi Milik Yunani Kuno

Semakin berkembangnya teknologi yang diusahakan manusia, semakin banyak barangan elektrik dan elektronik untuk memudahkan kerja manusia yang perlukan kudrat. Namun teknologi semakin canggih seiring peredaran masa, manusia semakin kreatif dalam penciptaan mesin yang lebih inovatif, sehinggalah wujud penciptaan robot, mesin dibina dengan mempunyai anggota dan meniru kerja manusia.

Namun begitu, robot telah lama wujud lebih 2,000 tahun lamanya walaupun ia wujud dalam mitologi tamadun. Robot kuno itu bernama Talos, robot milik tamadun Yunani Kuno. Dari fakta ini timbul persoalan yang penting, apakah orang Yunani mengetahui tentang robot? Pernahkah mereka menciptanya sehingga wujudnya kisah lagenda mengenai Talos ini?

Asal-Usul Talos

Mengikut mitologi, Talos ialah robot automaton gergasi yang dibina oleh dewa Zeus dan namakan sempena nama Zeus yang kedua, iaitu Talios. Talos juga nama bagi matahari dalam bahasa Yunani. Terdapat juga versi lain tentang asal-usul Talos, antaranya Talos ialah robot ciptaan dewa Hephaestus iaitu dewa api dan pertukangan. Talos juga dikatakan anak lelaki dari dewa Hephaestus sendiri bersama pasangan bernama Cres.

Namun menurut pemuisi Yunani bernama Hesoid, Talos telah disebut pada 700 SM di mana Talos sebenarnya dicipta oleh manusia tetapi tidak diketahui siapakah penciptanya. Talos ialah dewa matahari bagi penduduk Yunani yang menetap di Pulau Crete. Dikatakan terdapat satu saluran yang menghubungkan leher hingga ke siku yang memberikan Talos ‘nyawa’. Dalam saluran tersebut ada cecair logam yang mengalir. Terdapat syiling Yunani diukir dengan rupa Talos yang mempunyai sayap. Ada sesetengah rakyat percaya bahawa Talos tidak mempunyai sayap.

Talos adalah hadiah dari Zeus, diberikan kepada raja Crete bernama Minos untuk melindungi pulau dari ancaman musuh. Tetapi menurut catatan oleh penulis Yunani bernama Apollonius Rhodius, Talos dihadiahkan dahulu kepada dewi Europa sebagai pelindung dirinya dan anaknya, kemudian dihadiahkan kepada Minos.

Tugas Talos Sebagai Pelindung Crete

Menurut catatan dari ahli falsafah terkenal bernama Plato, Talos mengelilingi Crete sebanyak 3 kali dalam seminggu. Pulau tersebut begitu besar dan memerlukan masa yang banyak untuk mengelilingi sebanyak 3 kali. Maka, Talos berkemungkinan bertubuh gergasi seperti apa rakyat Crete percaya, dan juga berkemungkinan Talos boleh terbang. Jadi tak hairan jika sesetengah rakyat percaya yang Talos mempunyai sayap.

Apabila musuh mula tiba ke Crete, Talos menghalau musuh tersebut dengan melemparkan batu. Jika musuh mendarat, Talos panaskan badannya dan menghancurkan mereka dengan sekeliling mata. Talos bukan sekadar melindungi Pulau Crete saja, ia mempunyai tugas kedua iaitu sebagai ‘pengawas’ kepada tingkah laku rakyat Crete supaya mematuhi undang-undang yang dewa laksanakan. Sebanyak 3 kali dalam setahun Talos datang melawat perkampungan rakyat Crete bagi memastikan mereka mematuhi tanpa melanggar undang-undang.

Setelah beberapa tahun Talos melindungi Crete, akhirnya ia ditumpaskan oleh pasukan pahlawan Yunani bernama The Argonauts yang diketuai oleh Jason sebagai kapten kapal. Pasukan Jason tidak melawan Talos, sebaliknya bertindak licik. Ketika tiba di Crete, salah satu ahli bernama Medea, iaitu ahli sihir wanita terkenal berbincang dengan Talos bagi minta kebenaran. Dalam masa yang sama, Medea menggunakan sihir bagi meminta Talos membuka paku di sikunya.

Paku pada siku Talos ialah ‘jantung’nya kerana paku tersebut berfungsi untuk pasti kan cecair logam dalam badan Talos tidak tertumpah. Melalui pukauan oleh Medea, Talos tanpa buang masa membuka paku itu. Cecair logam mengalir keluar dari siku dan akhirnya Talos tumpas.

Wujudkah Robot Seperti Talos Ini?

Sejarahwan dan ahli arkeologi Yunani telah buktikan bahawa kisah Perang Trojan yang dianggap mitos dalam manuskrip Iliad adalah benar berdasakan penemuan kota Troy di Turki. Bagaimana dengan kisah Talos? Adakah para pengkaji mampu buktikan kewujudan robot gergasi ini seperti penemuan kota Troy?

Jika benar Talos itu wujud, berkemungkinan ia adalah kapal angkasa berdasarkan ciri-ciri yang ditemui pada Talos sendiri. Melemparkan batu dan panaskan badan sebelum menyerang menepati ciri peluru atau laser yang dilancarkan dari senjata kapal. Cecair logam yang mengalir dalam tubuh Talos juga berkemungkinan minyak yang memastikan enjin kapal berfungsi. Namun ini hanyalah bayangan pengkaji. Rasanya pentaksub Angkasawan Kuno juga menyokong pendapat ini dan terus mendakwa makhluk asing pernah melawat orang Yunani Crete.

Apa pun hipotesisnya, kisah Talos ini harus dititikberatkan walaupun sekadar mitos saja. Terdapat lagi kisah mitologi yang mempunyai unsur sains fiksyen, seperti kisah penukang bernama Daedalus yang mencipta sayap, dan kisah kotak Pandora yang mampu lepaskan kuasa jika dibuka. Mungkin misteri-misteri dalam tamadun ini dapat dibongkar pada masa akan datang. Kita hanya perlu tunggu saja.

RUJUKAN:

Mayor, A. 2018. Gods and Robots: Myths, Machines, and Ancient Dreams of Technology . Princeton & Oxford: Princeton University Press

Talos of Crete: A 2,000-Year-Old Tale of the First Robot God. Ancient Origins. Published on 21 May 2022.


Kisah Pakistan Menjaga Patung Buddha Lapar Yang Menyeramkan Ini!

Di Muzium Lahore, Pakistan ada satu artifak patung Buddha yang dijaga rapi dan dipamerkan dengan baik.
Patung “Buddha Berlapar” ini diukir sekitar abad ke-2 hingga abad ke-4 oleh kerajaan Gandhara, sebuah kerajaan Greco-Buddha yang berpusat ketika itu di Lembangan Peshawar. Kerajaan yang pernah wujud seawal 2500 SM ini meliputi kawasan antara Banjaran Sulaiman dan Sungai Indus dalam wilayah Pakistan moden hari ini.

Dapat diteliti bahawa tinggalan artifak ini adalah patung Buddha yang memaparkan Buddha dalam keadaan berbeza dan amat jarang ditemukan di seluruh dunia.

Patung Buddha ukiran granit syis hitam ini memaparkan Buddha dalam pertapaan dan berlapar sebagai salah satu caranya bermeditasi sehingga menampakkan rangka, muka yang cengkung, mata tersembul siap dengan rambut yang disanggul siap berjambang.

Ini amat berbeza dengan imej Buddha yang biasa kita temukan; gemuk, cukup makan, sihat, pipi tembam dan botak licin tanpa seurat bulu di muka.

Inilah cara bagaimana Republik Islam Pakistan, sebuah negara Islam konservatif, menjaga rapi tinggalan artifak ketamadunan agama lain yang pernah muncul sebelum Islam tiba di Pakistan sendiri dan memanfaatkannya untuk tontonan generasi mendatang.

Ini ironi kerana negara yang sering dikaitkan dengan ekstemisme IS dan Taliban ini menitikberatkan tinggalan sejarah sebegini. Ia bahkan lebih ironi lagi memandangkan Lahore hanya terletak beberapa ratus kilometer sahaja dari tempat Buddha Bamiyan pernah diletupkan di seberang sempadan Afghanistan sekitar 2001 lalu.
Naratif sebeginilah yang sewajarnya ditonjolkan dan dijadikan contoh dalam melawan ekstremisme yang menunggang nama Islam. Tahniah Pakistan.

Untuk rekod, Muzium Lahore ini memang merupakan antara muzium yang banyak menyimpan artifak buddha dan tamadun-tamadun pra Islam dengan baik. Ia bahkan dikatakan menjaganya lebih baik berbanding muzium-muzium di negara jirannya, India.

Kerana inilah mengapa semua bentuk ekstremisme perlu dihapuskan dan tinggalan artifak, budaya dan warisan sejarah perlu lebih ‘kalis-politik’.

Tapi mesej macam ni tak semua pemimpin dan orang Islam setuju.


Wukok Kain: Teknik Cucian Kering (Dry Cleaning) Melayu

1. Pada zaman dahulu kain ikat limar, kain songket,tenun yang dihasilkan menggunakan pewarna asli. Jus buah Belimbing Manis (Averrhog Carambola) atau Asam gelugur (Garcinia Atrovirdis) digunakan sebagai pengukuh warna kain.

2. Pewarna semulajadi masih lemah dari segi ketahanan warna selepas dicuci. Untuk mengatasi masalah ini orang Melayu biasanya menggunakan rawatan tradisional yang dikenali sebagai ” wukok kain” atau “mewangikan kain”.

3. Menurut Hajah Halimah dari Pasir Mas, Kelantan, rawatan wukok ini dilakukan dengan menyebarkan kain yang ingin diwangikan pada “saji” besar, yang merupakan kubah kecil, yang terbuat dari rotan. ”Setanggi diletakkan di bawah kubah untuk memberi wangian pada kain.

4. Setanggi dibuat dengan piring arang bakar dan beberapa ramuan wangi seperti kayu cendana, kayu kesturi, gula batu, kemenyan, akar daun nagastum, daun pandan wangi dan kayu gerharu.

5. Limar dan songket sutera diletakkan di atas kubah ini, yang pertama kali ditutup dengan kain kapas atau sarung kapas lama Tujuan kain kapas ini adalah untuk melindungi kain berharga dari permukaan dan struktur rotan yang kasar.

6. Teknik ini selain menjaga warna kain, kain juga diwangikan. Ia bagaikan teknik cucian kering bagi orang Melayu.Begitulah kaedah penjagaan kain orang Melayu

Rujukan:

Ikat Limar: The Ancient Malay Textile- Norwani Md. Nawawi,DBP 2016

*Tulisan di atas disalin dan disunting dari laman FB Persatuan Penggiat Seni Alam Melayu (PERNILAM)


Penemuan Mumia Di Jepun Yang Dikaitkan Dengan Kappa

Di dalam kisah rakyat masyarakat Jepun lama, Kappa merupakan syaitan air yang mendiami sungai dan tasik. Mereka dipercayai memakan kanak-kanak yang nakal. Di kala terdapat sekelompok masyarakat yang berpendapat bahawa legenda ini berasal-usul dari penampakan Salamander Gergasi Jepun, iaitu satu spesis haiwan yang masih hidup sehingga ke hari ini, terdapat juga sebahagian lain yang mempercayai bahawa mitos tersebut benar-benar wujud. Malahan, sejumlah jasad mumia makhluk aneh berkemungkinan membuktikan lagi kebenaran dakwaan tersebut. Kini, orang ramai berpeluang untuk melihat sendiri bahagian-bahagian tubuh yang dipercayai milik Kappa yang dipamerkan buat kali pertamanya di Pulau Kyushu, Jepun.Kappa yang namanya itu membawa maksud ‘anak sungai’, kebiasaannya digambarkan bertubuh kura-kura, memiliki paruh dan mempunyai rongga tubuh katak selain mempunyai lekuk di bahagian atas kepalanya yang dipenuhi air. Walaupun mereka secara umumnya merupakan makhluk air, Kappa kadangkala turut dikatakan berjalan di daratan. Menurut legenda, rongga tubuhnya mestilah kekal basah atau lembab ketika berjalan di luar air atau kelak, Kappa bakal kehilangan kuasa dan tenaga.

Kappa lazimnya dilihat sebagai figura pembawa masalah dan pembuat kacau. Gurauannya kadangkala bersahaja dan melucukan, seperti membuat bunyi bising atau menyelak serta mengintai di sebalik kimono wanita. Namun begitu, kadangkala gurauannya bersifat kasar dan jahat di mana Kappa bertindak melemaskan manusia dan haiwan serta menculik kanak-kanak lalu memakannya. Para ibu bapa turut dikatakan menggunakan legenda Kappa ini untuk menakut-nakutkan anak mereka agar menjauhi air.Kappa merupakan salah satu makhluk legenda yang masyhur dalam kalangan masyarakat Jepun. Ramai daripada mereka mempercayai bahawa makhluk mitos ini benar-benar wujud. Pada hakikatnya, terdapat beberapa petanda awas tentang kewujudan mereka di beberapa buah tasik di Jepun. Namun, ada juga sebahagian yang berpendapat bahawa legenda ini hanya berasal-usul daripada penampakan Salamander Gergasi Jepun, atau ‘hanzaki’ yang dikenali sebagai haiwan yang bersifat agresif dan gemar menangkap mangsanya dengan menggunakan rahangnya yang kuat.

Kini, orang ramai berpeluang untuk melihat jasad-jasad mumia yang dipercayai milik Kappa sekaligus memutuskan sendiri sama ada makhluk mitos itu benar-benar wujud ataupun tidak. Jasad mumia yang berupa tangan serta kaki makhluk aneh tersebut dikatakan telah diberikan kepada keluarga Miyakonojo Shimazu sejurus selepas seekor Kappa ditembak di tebing sungai pada tahun 1818. Jasad mumia itu kini dipamerkan buat kali pertama di Kediaman Miyakonojo Shimazu yang terletak di Wilayah Miyazaki, Pulau Kyushu, Jepun.

Jasad-jasad mumia ini bukanlah mumia Kappa pertama yang ditemui. Terdapat sejumlah mumia yang didakwa milik Kappa telah ditemukan jauh masa dahulu. Pun begitu, sebahagian daripadanya diketahui telah dihasilkan oleh artisan di zaman Edo (1603-1867) dengan menggunakan anggota badan pelbagai haiwan seperti monyet, burung hantu dan ikan pari.

Zaman Edo memperlihatkan kewujudkan sejumlah literasi saintifik yang khusus tentang kajian Kappa.Suikokouryaku (1820) misalnya adalah sebuah konpendium maklumat berkaitan Kappa yang dikumpulkan daripada pelbagai sumber dari Jepun dan Cina. Buku yang disimpan di Perpustakaan Iwase Bunko ini turut mengandungi sejumlah lukisan Kappa, yang di antaranya seperti yang ditunjukkan di bawah.

Menurut kisah rakyat Jepun, suatu cara untuk seseorang itu berupaya menewaskan Kappa adalah dengan mengambil kesempatan ke atas obsesi makhluk itu terhadap perilaku sopan. Misalnya, jika seseorang itu memberikan tunduk hormat kepada Kappa, ia akan membalas tunduk hormat tersebut sekaligus menumpahkan air yang bertakung di lekuk kepalanya. Lantas, tenaga dan kuasanya pun akan hilang. Malahan, dikatakan bahawa sekiranya seseorang bertindak mengisi semula air di lekuk itu, maka Kappa tersebut akan berkhidmat untuknya buat selama-lamanya. Legenda juga menyebutkan bahawa Kappa boleh ditundukkan dengan menggunakan alahan mereka kepada besi, bijan atau halia.Kurun demi kurun lamanya kisah dan penyelidikan tentang legenda ini hidup dalam kalangan masyarakat Jepun. Namun, para saintis masih juga tidak berjaya memberi kata putus tentang kewujudan makhluk misteri ini, walaupun sudah terdapat sejumlah telulang yang dikatakan milik Kappa ditemukan.DIOLAH DAN DITERJEMAHKAN DARI: April Holloway. (31 Mei 2014). Are mummified remains of unidentified creature proof of the mythological Kappa? Ancient Origins.